Proposta għal REGOLAMENT TAL-PARLAMENT EWROPEW U TAL-KUNSILL dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE /* KUMM/2011/0658 finali - 2011/0300 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Raġunijiet u għanijiet tal-proposta Hemm bżonn isiru sforzi kbar għall-modernizzazzjoni u l-espansjoni tal-infrastruttura tal-enerġija tal-Ewropa u għall-interkonnessjoni transkonfinali tan-netwerks biex jintlaħqu l-għanijiet ewlenin tal-politika dwar l-enerġija tal-Unjoni tal-kompetittività, is-sostenibbiltà u s-sigurtà tal-provvista. Għaldaqstant, il-Komunikazzjoni tal-Kummissjoni dwar il-prijoritajiet tal-infrastruttura tal-enerġija għall-2020 u wara[1], adottata fis-17 ta’ Novembru 2010, appellat għal politika ġdida tal-UE dwar l-infrastruttura tal-enerġija li tikkoordina u tottimizza l-iżvilupp tan-netwerk fuq skala kontinentali. Hija kkonfermat b’mod partikolari l-ħtieġa li ssir reviżjoni tal-politika u tal-qafas ta’ finanzjament eżistenti tan-Netwerks trans-Ewropej għall-Enerġija (TEN-E). Din il-politika ġdida hija kruċjali biex tiżgura li s-solidarjetà bejn l-Istati Membri ssir operazzjonali, li s-suq intern tal-enerġija jiġi kkompletat u li r-reġjuni iżolati jkunu konnessi, li r-rotot alternattivi tal-provvista jew tat-trażmissjoni u s-sorsi tal-enerġija jimmaterjalizzaw ruħhom u li jiġu żviluppati sorsi tal-enerġija rinnovabbli li jikkompetu mas-sorsi tradizzjonali tal-enerġija, kif enfasizzat fil-Kunsill Ewropew tal-4 ta’ Frar 2011. Fid-29 ta’ Ġunju 2011, il-Kummissjoni adottat il-Komunikazzjoni “Baġit għall-Ewropa 2020” dwar il-qafas finanzjarju multiannwali li jmiss (2014-2020)[2], li tipproponi li tinħoloq Faċilità “Nikkollegaw l-Ewropa” biex tiġi promossa t-tlestija ta’ infrastrutturi prijoritarji tal-enerġija, tat-trasport u diġitali b’fond uniku ta’ EUR 40 biljun, li minnhom EUR 9.1 biljun huma ddedikati għall-enerġija[3]. Din il-proposta tistabbilixxi r-regoli għall-iżvilupp fil-ħin u l-interoperabbiltà tan-netwerks trans-Ewropej tal-eneġija biex jintlaħqu l-għanijiet tal-politika tal-enerġija skont it-Trattat, jiġifieri dawk li jiġi żgurat il-funzjonament tas-suq intern tal-enerġija, li tiġi żgurata s-sigurtà tal-provvista fl-Unjoni, li jiġu promossi l-effiċjenza fl-enerġija u l-iżvilupp ta’ forom ġodda u rinnovabbli tal-enerġija, u li tiġi promossa l-interkonnessjoni tan-netwerks tal-enerġija. B’mod iktar speċifiku, l-għan ta’ dan ir-Regolament huwa li s-suq intern tal-enerġija jiġi integrat kompletament, inkluż billi jiġi żgurat li ebda Stat Membru ma jkun iżolat min-netwerk Ewropew, li jikkontribwixxi għall-iżvilupp sostenibbli u l-protezzjoni tal-ambjent billi jippermetti lill-Unjoni tilħaq il-miri tagħha ta’ tnaqqis ta’ 20 % f’dak li jirrigwarda l-emissjonijiet ta’ gassijiet b’effett ta’ serra[4], ta’ żieda ta’ 20 % fl-effiċjenza fl-enerġija u żieda ta’ 20 % ta’ enerġija rinnovabbli fil-konsum finali tal-enerġija sal-2020, filwaqt li jiġu żgurati s-sigurtà tal-provvista u s-solidarjetà fost l-Istati Membri. B’dawn l-għanijiet fil-mira tagħha, din il-proposta tikkontribwixxi għal tkabbir intelliġenti, sostenibbli u inklużiv, u tippromwovi benefiċċji għall-Unjoni Ewropea kollha f’termini ta’ kompetittività u koeżjoni ekonomika, soċjali u territorjali. Għal dan l-għan, din l-inizjattiva tidentifika, għall-perjodu li jwassal għall-2020 u wara, għadd limitat ta’ kurituri u oqsma prijoritarji trans-Ewropej li jkopru n-netwerks tal-elettriku u l-gass kif ukoll l-infrastruttura tat-trasport taż-żejt u d-diossidu tal-karbonju, li għalihom hemm l-ikbar ħtieġa ta’ azzjoni fl-Unjoni Ewropea. Imbagħad hija għandha l-għan li timplimenta dawn il-prijoritajiet billi: – tissimplifika l-proċeduri għall-għoti tal-permessi biex jitnaqqas b’mod sinifikanti d-dewmien tagħhom f’dak li jirrigwarda l-proġetti ta’ interess komuni u biex jiżdiedu l-parteċipazzjoni u l-aċċettazzjoni tal-pubbliku fir-rigward tal-implimentazzjoni ta’ dawn il-proġetti; – tiffaċilita t-trattament regolatorju tal-proġetti ta’ interess komuni fl-elettriku u l-gass billi l-ispejjeż jiġu allokati abbażi tal-benefiċċji pprovduti u billi jiġi żgurat li d-dħul permess jkun f’konformità mar-riskji meħuda; – tiżgura l-implimentazzjoni tal-proġetti ta’ interess komuni billi jiġi provdut appoġġ finanzjarju bbażat fuq is-suq u appoġġ finanzjarju dirett tal-UE. Fir-rigward tal-appoġġ finanzjarju dirett tal-UE, il-proposta tipprovdi l-bażi għall-eliġibbiltà ta’ proġetti ta' interess komuni għall-għajnuna finanzjarja tal-UE taħt il-Faċilità “Nikkollegaw l-Ewropa”, li hija suġġetta għal proposta leġiżlattiva separata. Din il-proposta hija prijorità strateġika fil-Programm ta’ Ħidma tal-Kummissjoni għall-2011. Kuntest ġenerali L-isfida tal-interkonnessjoni tal-infrastruttura tal-enerġija tagħna u l-adattament tagħha għall-ħtiġijiet il-ġodda hija sfida sinifikanti, urġenti, u tikkonċerna s-setturi tal-enerġija kollha. In-netwerks tal-elettriku għandhom jiġu aġġornati u mmodernizzati biex ilaħħqu maż-żieda fid-domanda għall-elettriku minħabba bidla maġġuri fil-katina u t-taħlita tal-valur tal-enerġija. globali. Il-grids għandhom ukoll jiġu estiżi u aġġornati urġentement, inkluż permezz ta’ awtostradi tal-elettriku, biex titrawwem l-integrazzjoni fis-suq u jinżammu l-livelli eżistenti tas-sigurtà tas-sistema, iżda speċjalment għat-trasport u l-bilanċ tal-elettriku ġġenerat minn sorsi rinnovabbli, li mistenni iktar milli jirdoppja fil-perjodu 2007-2020. Fl-istess ħin, ma huwiex se jkun possibbli li jintlaħqu l-miri tal-effiċjenza fl-enerġija u tal-enerġija rinnovabbli tal-UE 2020 jekk in-netwerks ma jsirux iktar innovattivi u intelliġenti kemm fil-livell tat-trażmissjoni kif ukoll tad-distribuzzjoni, b’mod partikolari permezz tat-teknoloġiji tal-informazzjoni u l-komunikazzjoni. Il-gass naturali se jibqa’ jkollu, sakemm tiġi garantita l-provvista tiegħu, rwol ewlieni fit-taħlita tal-enerġija tal-UE fl-għexieren ta’ snin li ġejjin u se jsir iktar importanti bħala l-fjuwil ta’ riżerva għall-ġenerazzjoni tal-elettriku varjabbli. Fuq żmien medju, l-eżawriment tar-riżorsi indiġeni konvenzjonali tal-gass naturali jirrikjedi importazzjonijiet addizzjonali u diversifikati. In-netwerks tal-gass qed jiffaċċjaw rekwiżiti ta’ flessibbiltà addizzjonali fis-sistema, il-ħtieġa ta’ pipelines bidirezzjonali, kapaċitajiet imtejba ta’ ħżin u provvista flessibbli, inklużi l-gass likwifikat (LNG - Liquefied Natural Gas) u l-gass naturali kkompressat (CNG - Compressed Natural Gas). Meta wieħed iqis ir-rwol taż-żejt fit-taħlita tal-enerġija fl-għexieren ta’ snin li ġejjin, iż-żamma ta’ provvisti mingħajr interruzzjoni taż-żejt mhux maħdum fil-pajjiżi tal-UE fil-Lvant Ċentrali tal-Ewropa li ma għandhomx kosta, li attwalment jiddependu fuq rotot tal-provvista limitati, hija ta’ importanza strateġika. Finalment, it-teknoloġiji tal-qbid u l-ħżin tal-karbonju (CCS - Carbon Capture and Storage) jippermettu t-tnaqqis tal-emissjonijiet tad-diossidu tal-karbonju fuq skala kbira filwaqt li jibqgħu jintużaw il-fjuwils fossili, li se jibqħu sors importanti għall-ġenerazzjoni tal-elettriku fl-għexieren ta’ snin li ġejjin. L-iżvilupp futur ta’ netwerk transkonfinali għat-trasport tad-diossidu tal-karbonju jirrikjedi li jittieħdu passi issa għall-ippjanar u l-iżvilupp tal-infrastruttura fil-livell Ewropew. Fir-rapport tagħha għall-Kunsill tal-Enerġija ta’ Ġunju 2011[5], il-Kummissjoni stmat li l-ħtiġijiet tal-investiment totali fl-infrastrutturi tal-enerġija ta’ importanza Ewropea sal-2020 jammontaw għal madwar EUR 200 biljun: – Madwar EUR 140 biljun għal sistemi tat-trażmissjoni tal-elettriku b’vultaġġ għoli, kemm fuq l-art kif ukoll barra mill-kosta, għall-ħżin, u għal applikazzjonijiet tal-grid intelliġenti fil-livell tat-trażmissjoni u tad-distribuzzjoni; – Madwar EUR 70 biljun għal pipelines tat-trażmissjoni tal-gass bi pressa għolja (li jidħlu fl-UE u bejn l-Istati Membri tal-UE), għall-ħżin, għal terminals tal-gass naturali likwifikat/ikkompressat (LNG/CNG) u infrastruttura tal-flussi fid-direzzjoni opposta; – Madwar EUR 2.5 biljun għall-infrastruttura tat-trasport tad-diossidu tal-karbonju. Il-volumi ta’ investimenti għall-perjodu mill-2011 sal-2020 se jiġu miżjuda bi 30 % għall-gass u sa 100 % għall-elettriku meta mqabbla mal-livelli attwali. Din l-isfida u din l-urġenza b’rabta mal-investimenti jiddistingwu b’mod ċar l-infrastrutturi tal-enerġija minn infrastrutturi f’setturi oħra, għaliex in-netwerks tal-enerġija huma prekundizzjoni biex jintlaħqu l-miri tal-enerġija u l-klima għall-2020 u l-għanijiet tal-klima iktar fit-tul. L-ostakli ewlenin identifikati li, f’ċirkostanzi fejn nippreżumu li kollox jibqa’ kif inhu issa, se jipprekludu dawn l-investimenti milli jseħħu jew idewmuhom ħafna wara l-iskadenza tal-2020 huma problemi relatati mal-għoti tal-permessi (proċeduri twal u ineffettivi għall-għoti tal-permessi, flimkien ma’ oppożizzjoni min-naħa tal-pubbliku), ir-regolamentazzjoni (qafas mhux immirat lejn ir-realizzazzjoni tal-prijoritajiet tal-infrastruttura Ewropea) u l-finanzjament (kapaċitajiet ta’ finanzjament limitati tal-operaturi, nuqqas ta’ strumenti ta’ finanzjament adattati u ta’ appoġġ suffiċjenti). Dispożizzjonijiet eżistenti Il-qafas tat-TEN-E ġie żviluppat u ffurmat fis-snin 90 permezz tal-Linji Gwida suċċessivi tat-TEN-E u r-Regolament ta’ finanzjament korrispondenti. Il-linji gwida għal Netwerks trans-Ewropej tal-Enerġija tal-2006[6] elenkaw madwar 550 proġett eliġibbli għal appoġġ mill-Komunità, u kklassifikawhom fit-tliet kategoriji li ġejjin: proġetti ta’ interess Ewropew (total ta’ 42); proġetti prijoritarji u proġetti ta’ interess komuni. Dawn il-proġetti jkopru biss l-infrastruttura tal-elettriku u l-gass. Ir-rapport dwar l-implimentazzjoni tal-qafas tat-TEN-E fil-perjodu 2007-2009[7], ippubblikat f’April 2010, ikkonkluda li din il-politika, għalkemm tat kontribut pożittiv għal proġetti partikolari billi tathom viżibbiltà politika, kienet nieqsa minn iffukar, flessibbiltà u approċċ minn fuq għal isfel biex ikunu jistgħu jimtlew il-lakuni identifikati fl-infrastruttura. Ir-Regolament ta’ finanzjament tat-TEN[8], adottat fl-20 ta’ Ġunju 2007, jistabbilixxi l-kundizzjonijiet għall-kofinanzjament tal-proġetti tat-TEN-E, b’baġit ta’ EUR 155 miljun għall-perjodu 2007-2013. Madankollu, ir-riżorsi finanzjarji u l-konfigurazzjoni tal-Programm tat-TEN-E rriżultaw li huma inadegwati fid-dawl tal-bidla paradigmatika għal sistema ta’ enerġija b’livell baxx ta’ emissjonijiet tal-karbonju u għaldaqstant għall-evoluzzjoni u l-investimenti kbar fl-infrastrutturi tal-enerġija li huma meħtieġa fis-snin li ġejjin (baġit limitat, l-ebda strumenti ta’ mitigazzjoni tar-riskju, l-ebda finanzjament barra mill-UE, nuqqas ta’ sinerġiji ma’ fondi oħra tal-UE). Il-Pjan Ewropew tal-Enerġija għall-Irkupru[9], stabbilit fil-kuntest tal-kriżi ekonomika u finanzjarja, alloka għall-ewwel darba ammonti sinifikanti ta’ darba biss (madwar EUR 3.85 biljun) għal għadd limitat ta’ proġetti eliġibbli fil-qasam tal-infrastrutturi tal-elettriku u l-gass, proġetti ta’ dimostrazzjoni tal-enerġija mir-riħ barra mill-kosta u tas-CCS. Konsistenza ma’ politiki u għanijiet oħra tal-UE Din l-inizjattiva tifforma parti mill-Istrateġija Ewropa 2020 għal tkabbir intelliġenti, sostenibbli u inklużiv[10], li tpoġġi l-infrastrutturi tal-enerġija fuq quddiem nett, bħala parti mill-inizjattiva ewlenija “Ewropa b’użu effiċjenti tar-riżorsi”. Hija enfasizzat il-ħtieġa li n-netwerks tal-Ewropa jiġu aġġornati urġentement biex tinkiseb “supergrid intelliġenti” Ewropea, billi tinterkonnettjahom fil-livell kontinentali, b’mod partikolari biex jiġu integrati s-sorsi tal-enerġija rinnovabbli. Il-prijoritajiet identifikati u l-miżuri proposti f’din l-inizjattiva fir-rigward tal-għoti tal-permessi, ir-regolazzjoni u l-finanzjament huma kompletament konformi ma’ dawn l-għanijiet. Il-proposta għandha l-għan li tissostitwixxi l-linji gwida tat-TEN-E eżistenti, u flimkien mal-Faċilità “Nikkollegaw l-Ewropa” (CEF – Connecting Europe Facility), hija tifforma pakkett loġiku li ġie żviluppat bil-għan li jiġi ssostitwit ir-Regolament ta’ finanzjament tat-TEN attwali. Din l-inizjattiva hija wkoll kontribut vitali għall-ksib kosteffiċjenti taż-żewġ miri vinkolanti ta’ 20 % ta’ sorsi tal-enerġija rinnovabbli u ta’ tnaqqis ta’ 20 %[11] tal-emissjoni tal-gassijiet b’effett ta’ serra sal-2020, u għandha l-għan li tkun konformi mal-perkors stabbilit fil-Komunikazzjoni tal-Kummissjoni dwar Pjan Direzzjonali għal ekonomija kompetittiva b’livell baxx ta’ emissjonijiet tal-karbonju fl-2050 u l-għan fit-tul tal-UE li jinkiseb tnaqqis ta’ 80-95 % fl-emissjonijiet tal-gassijiet b’effett ta’ serra sal-2050 meta mqabbla mal-livelli tal-1990[12]. Skont l-Artikolu 11 tat-TFUE, il-proposta tintegra r-rekwiżiti eżistenti għall-protezzjoni tal-ambjent fil-kuntest tal-infrastruttura tal-enerġija. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Konsultazzjoni, ġbir ta’ dejta u użu ta’ kompetenzi Din il-proposta ġiet żviluppata abbażi ta’ firxa wiesgħa ta’ kontributi minn Stati Membri u partijiet interessati pprovduti f’diversi okkażjonijiet (konferenzi ta’ livell għoli, workshops, stħarriġ), inklużi żewġ konsultazzjonijiet pubbliċi dwar l-għoti tal-permessi u dwar l-użu ta’ bonds ta’ proġetti għal proġetti ta’ infrastruttura[13]. L-impatt tad-diversi għażliet ta’ politika proposti ġew analizzati f’żewġ valutazzjonijiet tal-impatt imwettqa fl-2010 u l-2011 li għalihom intużaw ir-riżultati ta’ diversi mudelli u ħafna studji, li minnhom tlieta ġew speċifikament ikkummissjonati biex jindirizzaw il-ħtiġijiet ta’ investiment, l-għoti tal-permessi u kwistjonijiet relatati mal-finanzjament. Iż-żewġ valutazzjonijiet tal-impatt indirizzaw l-impatti ekonomiċi, soċjali u ambjentali tal-għażliet, filwaqt li kkunsidraw il-prinċipji tas-sussidjarjetà u tal-proporzjonalità. Valutazzjoni tal-impatt L-ewwel valutazzjoni tal-impatt (IA – Impact Assessment) fl-2010 iffukat fuq il-kamp ta' applikazzjoni tal-inizjattiva l-ġdida f’termini tas-setturi tal-enerġija koperti, it-tfassil tagħha f’termini tal-identifikazzjoni tal-prijoritajiet u tal-għażla tal-proġetti ta' interess komuni, il-forma ta’ koordinazzjoni u kooperazzjoni reġjonali u l-prinċipji ġenerali fir-rigward tal-għoti tal-permessi. L-IA tal-2011, li hija bbażata fuq din l-ewwel analiżi, tanalizza f’ħafna iżjed dettall l-għażliet ta’ politika fl-oqsma tal-għoti tal-permessi u l-konsultazzjoni pubblika, ir-regolamentazzjoni u l-finanzjament li għandhom japplikaw għall-proġetti ta’ interess komuni magħżula għall-implimentazzjoni tal-prijoritajiet tal-infrastruttura identifikati preċedentement. Għal kull wieħed mid-diversi ostakli identifikati, hija tivvaluta s-soluzzjonijiet disponibbli, effikaċi u kosteffiċjenti. Għoti tal-permessi u konsultazzjoni pubblika L-analiżi tqabbel tliet għażliet: stabbiliment ta’ reġim ta’ interess komuni; regoli dwar l-organizzazzjoni u t-tul ta’ żmien tal-proċess tal-għoti tal-permessi, b’mod partikolari “one-stop shop” komplut u limitu taż-żmien; kombinazzjoni taż-żewġ għażliet preċedenti. Fir-rigward tal-miżuri marbuta mad-Direttiva dwar il-Ħabitats, l-impatt fuq il-flora u l-fawna lokali tar-reġim ta’ interess Ewropew komuni huwa mistenni li jkun rilevanti biss għal subsett żgħir ħafna ta’ proġetti ta' interess komuni identifikati bħala possibbilment f’kunflitt maż-żoni ta’ Natura 2000, li huma, madankollu, kruċjali għall-ksib tal-għanijiet tal-politika tal-enerġija u l-klima. L-impatt globali tal-aħħar għażla ta’ politika huwa kkunsidrat bħala l-iżjed wieħed pożittiv minnhom kollha, għaliex tiwassal għat-tlestija fil-ħin ta’ kważi l-proġetti kollha ta' interess komuni meħtieġa sal-2020, sakemm ikun hemm fis-seħħ miżuri xierqa dwar ir-regolamentazzjoni u l-finanzjament. L-impatti ambjentali, l-impatti soċjali fuq l-impjiegi u l-impatti ekonomiċi fuq il-PDG huma mistennija li jkunu iżjed b’saħħithom taħt din l-għażla ta’ politika għaliex jiġu kkompletati l-proġetti kollha ta' interess komuni, filwaqt li t-tfaddil mill-ispiża amministrattiva jkun sinifikanti. Kwistjonijiet regolatorji L-analiżi tqabbel tliet għażliet: allokazzjoni transkonfinali tal-ispiża; inċentivi ta’ investiment; kombinazzjoni taż-żewġ għażliet preċedenti. L-analiżi turi li huma meħtieġa kemm mekkaniżmu transkonfinali ta’ allokazzjoni tal-ispejjeż ex ante kif ukoll inċentivi li jirriflettu r-riskji meħuda mill-operatur, biex tiġi żgurata l-implimentazzjoni tal-proġetti ta’ interess komuni li jiffaċċjaw sfidi fir-rigward tal-vijabbiltà tagħhom. L-impatt ekonomiku, soċjali u ambjentali globali tagħhom huwa kbir u pożittiv. Finanzjament Għall-finijiet tal-evalwazzjoni tal-firxa sħiħa ta’ miżuri possibbli fir-rigward tal-iżvilupp tal-infrastruttura, l-analiżi tindirizza wkoll erba’ għażliet ta’ finanzjament, anke jekk dawn se jissarrfu f’miżuri ta’ politika fis-CEF: użu ta’ strumenti għall-qsim tar-riskju (inklużi bonds u garanziji tal-proġetti); użu ta’ strumenti ta’ kapital b’riskju (inklużi parteċipazzjonijiet f’ishma); użu ta’ appoġġ għall-għotjiet għal studji u kostruzzjoni ta’ proġetti; kombinazzjoni ta’ għotjiet, qsim tar-riskju u strumenti ta’ kapital b’riskju. L-impatt globali tal-aħħar għażla ta’ politika huwa l-iżjed pożittiv, għaliex jakkumula l-impatti pożittivi tal-għażliet individwali u jipprovdi għodda flessibbli ta’ strumenti bbażati fuq is-suq u appoġġ finanzjarju dirett, li jwassal għal sinerġiji u gwadanni f’termini ta’ effiċjenza billi joffri l-iżjed soluzzjoni kosteffettiva għal riskji speċifiċi tal-proġetti. Din l-għażla ta’ politika tirrifletti wkoll l-miżuri proposti taħt il-Faċilità “Nikkollegaw l-Ewropa”. 3. ELEMENTI LEGALI TAL-PROPOSTA Sommarju tal-azzjoni proposta Il-proposta għar-Regolament tagħti prijorità lil 12-il kuritur u qasam strateġiċi tal-infrastruttura tal-enerġija trans-Ewropea. Hija tistabbilixxi regoli li jidentifikaw, fi ħdan sett ta’ kategoriji definiti tal-infrastruttura tal-enerġija, proġetti ta’ interess komuni (PCIs – Projects of Common Interest), li huma meħtieġa biex jimplimentaw dawn il-prijoritajiet. Għal dan il-għan, hija tistabbilixxi proċess ta’ għażla bbażat fuq gruppi esperti reġjonali u rwol konsultattiv għall-Aġenzija għall-Kooperazzjoni tar-Regolaturi tal-Enerġija (ACER) fl-elettriku u l-gass, filwaqt li d-deċiżjoni finali fuq lista ta’ proġetti ta’ interess komuni tal-Unjoni kollha, aġġornata kull sentejn, tittieħed mill-Kummissjoni. Il-gruppi ta’ esperti reġjonali u l-Aġenzija għall-Kooperazzjoni tal-Enerġija huma fdati bil-monitoraġġ u l-evalwazzjoni tal-implimentazzjoni tal-PCIs. Il-Kummissjoni tista’ tinnomina koordinaturi Ewropej għal PCIs li jiffaċċjaw diffikultajiet. Il-proposta tistabbilixxi reġim ta’ interess komuni għall-PCIs, u tagħti responsabbiltajiet speċifiċi lil awtorità kompetenti nazzjonali waħda fi ħdan kull Stat Membru biex tikkoordina u tissorvelja l-proċess ta’ għoti tal-permessi għall-PCIs, tistabbilixxi standards minimi għat-trasparenza u l-parteċipazzjoni tal-pubbliku u tistabbilixxi t-tul ta’ żmien massimu permess tal-proċess għall-għoti tal-permessi. Il-proposta tippermetti wkoll li l-PCIs jiġu implimentati taħt ċerti kundizzjonijiet għal raġunijiet ta’ “interess pubbliku imperattiv prevalenti” kif definit fid-Direttivi 92/43/KE u 2000/60/KE. Dawn il-miżuri huma proporzjonati peress li l-għan tagħhom huwa l-allinjament minimu tal-proċeduri amministrattivi nazzjonali meħtieġ biex jiffaċilita l-implimentazzjoni tal-PCIs, fil-biċċa l-kbira tagħhom transkonfinali. L-Istati Membri huma liberi li jfasslu l-proċeduri interni speċifiċi tagħhom f’konformità mas-sistemi legali nazzjonali tagħhom bil-għan li jikkonformaw mar-rekwiżiti ta’ dan ir-Regolament. Ir-Regolament propost jipprovdi metodoloġija u proċess għall-elaborazzjoni ta’ analiżi armonizzata tal-benefiċċji u l-ispejjeż tas-sistema kollha tal-enerġija fir-rigward tal-PCIs fl-elettriku u l-gass. Abbażi ta’ din il-metodoloġija, hija tagħti responsabbiltà lill-awtoritajiet regolatorji nazzjonali u lill-ACER biex jallokaw l-ispejjeż għal PCIs transkonfinali f’dawn is-setturi skont il-benefiċċji fl-Istati Membri direttament jew indirettament ikkonċernati b’dawn il-PCIs. L-awtoritajiet regolatorji nazzjonali huma mitluba wkoll jagħtu inċentivi xierqa permezz ta’ tariffi għall-implimentazzjoni ta’ PCIs li jiffaċċjaw riskji ogħla għal raġunijiet ġustifikati. Finalment, ir-Regolament jiddetermina l-kundizzjonijiet għall-eliġibbiltà tal-PCIs għal għajnuna finanzjarja tal-Unjoni taħt il-Faċilità “Nikkollegaw l-Ewropa”, għaż-żewġ studji (aċċessibbli għall-PCIs kollha minbarra dwak fis-settur taż-żejt) u xogħlijiet (aċċessibbli għall-PCIs kollha fis-settur tal-grids intelliġenti u tad-diossidu tal-karbonju, u għal PCIs fl-elettriku u l-gass li jissodisfaw ċerti kundizzjonijiet, speċjalment meta tkun ingħatat deċiżjoni ta’ allokazzjoni transkonfinali tal-ispejjeż). Bażi legali Il-proposta hija bbażata fuq l-Artikolu 172 tat-Trattat dwar il-Funzjonament tal-Unjoni Ewropea. Skont l-Artikolu 171(1), “l-Unjoni għandha tistabbilixxi sensiela ta’ linji gwida dwar il-miri, prioritatjiet u l-linji ġenerali tal-miżuri kontemplati fl-isfera tan-networks trans-Ewropej; dawn il-linji gwida għandhom jidentifikaw proġetti ta’ interess komuni”. L-Artikolu 172 jispeċifika li l-linji gwida u miżuri oħra msemmija fl-Artikolu 171(1) għandhom jiġu adottati skont il-proċedura ta' kodeċiżjoni. Prinċipju tas-sussidjarjetà Il-prinċipju tas-sussidjarjetà japplika għal din il-proposta sakemm il-politika tal-enerġija ma taqax taħt il-kompetenza esklużiva tal-Unjoni. L-infrastruttura tat-trażmissjoni tal-enerġija għandha natura jew impatti trans-Ewropej jew mill-inqas transkonfinali. Ir-regolamentazzjoni fil-livell tal-Istati Membri mhijiex adattata u l-amministrazzjonijiet nazzjonali individwali ma għandhom l-ebda kompetenza biex jittrattaw dawn l-infrastrutturi inġenerali. Minn perspettiva ekonomika, l-aħjar mod biex isiru żviluppi fin-netwerk tal-enerġija huwa billi jiġu ppjanati b’perspettiva Ewropea, li tkopri kemm l-azzjoni tal-UE u kif ukoll dik tal-Istati Membri filwaqt li jiġu rrispettati l-kompetenzi rispettivi tagħhom. Għaldaqstant ir-Regolament proposta jirrispetta l-prinċipju tas-sussidjarjetà. Prinċipju tal-proporzjonalità u għażla ta’ strument legali Il-proposta ma tmurx lil hinn minn dak li huwa meħtieġ biex jintlaħqu l-għanijiet fil-mira, meta wieħed iqis l-għanijiet tal-politika tal-enerġija u l-klima maqbula fil-livell tal-Unjoni u l-ostakli għall-iżvilupp ta’ infrastrutturi tal-enerġija adegwati. L-istrument magħżul huwa Regolament, li għandu applikazzjoni diretta u li huwa vinkolanti fl-intier tiegħu. Tali miżura hija meħtieġa biex tiżgura implimentazzjoni fil-ħin tal-prijoritajiet tal-infrastruttura tal-enerġija sal-2020. B’mod partikolari, l-istabbiliment ta’ qafas għall-għoti tal-permessi mal-awtoritajiet kompetenti fil-livell nazzjonali u limiti taż-żmien ċari, li fihom il-proċess tal-għoti tal-permessi jista’ jitwettaq skont speċifiċitajiet nazzjonali, huwa proporzjonali għall-għan tal-aċċellerazzjoni tal-proċess għall-għoti tal-permessi. 4. IMPLIKAZZJONIJIET BAĠITARJI L-implikazzjonijiet baġitarji kollha ta’ din il-proposta huma ttrattati skont id-dikjarazzjoni finanzjarja legali tal-Proposta għal Regolament li jistabbilixxi l-Faċilità “Nikkolegaw l-Ewropa”. 5. ELEMENTI FAKULTATTIVI Revoka ta’ leġiżlazzjoni eżistenti L-adozzjoni tal-proposta għandha twassal għar-revoka tad-Deċiżjoni 1364/2006/KE mill-1 ta’ Jannar 2014. Madankollu, din mhijiex se taffettwa l-għoti, il-kontinwazzjoni jew il-modifika tal-għajnuna finanzjarja mogħtija mill-Kummissjoni abbażi tas-sejħiet għall-proposti mnedija taħt ir-Regolament ta’ finanzjament tat-TEN eżistenti għall-proġetti fil-mira ta’ din id-Deċiżjoni, jew għall-proġetti tat-TEN-E li jkunu qed jibbenefikaw minn appoġġ permezz tal-fondi strutturali. Żona Ekonomika Ewropea (ŻEE) Din il-proposta tikkonċerna kwistjoni relatata maż-ŻEE u għaldaqstant għandha tkun applikabbli għaliha. 2011/0300 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 172 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[14], Wara li kkunsidraw l-opinjoni tal-Kumitat tar-Reġjuni[15], Filwaqt li jaġixxu skont il-proċedura leġiżlattiva ordinarja, Billi: (1) Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li titnieda strateġija ġdida “Ewropa 2020”. Waħda mill-prijoritajiet tal-istrateġija Ewropa 2020[16] hija t-tkabbir sostenibbli li għandu jsir billi tiġi promossa ekonomija iktar effiċjenti fir-riżorsi, iktar ekoloġika u iktar kompetittiva. L-istrateġija poġġiet l-infrastrutturi tal-enerġija fuq quddiem nett bħala parti mill-inizjattiva ewlenija “Ewropa b’użu effiċjenti ta’ riżorsi”, billi enfasizzat il-ħtieġa li n-netwerks tal-Ewropa jiġu aġġornati urġentement, billi tinterkonnettjahom fil-livell kontinentali, b’mod partikolari biex jiġu integrati s-sorsi tal-enerġija rinnovabbli. (2) Il-Komunikazzjoni mill-Kummissjoni intitolata “Prijoritajiet tal-infrastruttura tal-enerġija għall-2020 u wara – Pjan dettaljat għal netwerk tal-enerġija Ewropew integrat”[17], segwita mill-konklużjonijiet tal-Kunsill tat-Trasport, Telekomunikazzjoni u Enerġija tat-28 ta’ Frar 2011 u r-riżoluzzjoni tal-Parlament Ewropew tas-6 ta’ Lulju 2011, appellat għal politika tal-infrastruttura tal-enerġija ġdida għall-ottimizzazzjoni tal-iżvilupp tan-netwerk fil-livell Ewropew għall-perjodu li jwassal għall-2020 u wara, sabiex l-Unjoni tkun tista’ tilħaq l-għanijiet ewlenin tagħha tal-politika dwar l-enerġija ta’ kompetittività, sostenibbiltà u sigurtà tal-provvista. (3) Il-Kunsill Ewropew tal-4 ta’ Frar 2011 enfasizza l-ħtieġa li tiġi modernizzata u estiża l-infrastruttura tal-enerġija tal-Ewropa u li ssir l-interkonnessjoni transkonfinali tan-netwerks, sabiex tintwera s-solidarjetà bejn l-Istati Membri, sabiex jiġu pprovduti rotot alternattivi tal-provvista jew tat-tranżitu u sorsi tal-enerġija alternattivi u sabiex jiġu żviluppati sorsi tal-enerġija rinnovabbli li jikkompetu mas-sorsi tradizzjonali. Huwa insista li ebda Stat Membru tal-UE ma għandu jibqa’ iżolat min-netwerks Ewropej tal-gass u l-elettriku wara l-2015 jew jara s-sigurtà tal-enerġija tiegħu tiġi pperikolata minħabba n-nuqqas ta’ konnessjonijiet xierqa. (4) Id-Deċiżjoni Nru 1364/2006/KE tal-Parlament Ewropew u tal-Kunsill tas-6 ta’ Settembru 2006 tistabbilixxi l-linji gwida għan-netwerks tal-enerġija trans-Ewropej[18]. L-għanijiet ta’ dawn il-Linji Gwida (TEN-E) huma li jappoġġjaw l-ikkompletar tas-suq intern tal-enerġija tal-Unjoni filwaqt li jinkoraġġixxu l-produzzjoni, it-trasportazzjoni, id-distribuzzjoni u l-użu razzjonali tar-riżorsi tal-enerġija, li jnaqqsu l-iżolament tar-reġjuni żvantaġġjati u tal-gżejjer, li jiżguraw u jiddiversifikaw il-provvisti tal-enerġija tal-UE anke permezz tal-kooperazzjoni ma’ partijiet terzi, u li jikkontribwixxu għall-iżvilupp sostenibbli u l-protezzjoni tal-ambjent. (5) L-evalwazzjoni tal-qafas attwali tat-TEN-E wriet b’mod ċar li din il-politika, għalkemm tati kontribut pożittiv għal proġetti partikolari billi tagħtihom viżibbiltà politika, hija nieqsa minn viżjoni, iffukar u flessibbiltà biex ikunu jistgħu jimtlew il-lakuni identifikati fl-infrastruttura. (6) L-aċċellerazzjoni fir-restawr tal-infrastruttura tal-enerġija eżistenti u fl-użu tal-infrastruttura l-ġdida hija essenzjali biex jintlaħqu l-għanijiet tal-politika dwar l-enerġija u l-klima tal-Unjoni, li huma li jiġi kkompletat is-suq intern tal-enerġija, li tiġi garantita s-sigurtà tal-provvista, speċjalment tal-gass u ż-żejt, li jitnaqqsu l-emissjonijiet tal-gassijiet b’effett ta’ serra b’20 %[19], li s-sehem tal-enerġija rinnovabbli fil-konsum finali tal-enerġija jiżdied għal 20 %[20], u li tinkiseb żieda ta’ 20 % fl-effiċjenza fl-enerġija sal-2020. Fl-istess ħin, l-Unjoni għandha tipprepara l-infrastruttura tagħha għad-dekarbonizzazzjoni ulterjuri tas-sistema tal-enerġija fit-tul sal-2050. (7) Minkejja l-eżistenza legali tiegħu, kif definit fid-Direttivi 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku[21] u 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali[22], is-suq intern fl-enerġija għadu frammentat minħabba n-nuqqas ta’ interkonnessjonijiet bejn in-netwerks nazzjonali tal-enerġija. Madankollu, netwerks integrati fl-Unjoni kollha huma vitali biex jiżguraw suq integrat kompetittiv u li jiffunzjona tajjeb għall-promozzjoni tat-tkabbir, l-impjiegi u l-iżvilupp sostenibbli. (8) L-infrastruttura tal-enerġija tal-Unjoni għandha tiġi aġġornata għall-finijiet tal-prevenzjoni ta’ diżastri naturali u kkawżati mill-bniedem, ta’ effetti negattivi tat-tibdil fil-klima u ta’ theddid għas-sigurtà tagħha u għall-finijiet taż-żieda fir-reżistenza kontrihom, speċjalment fir-rigward tal-infrastruttura kritika Ewropea kif stabbilit fid-Direttiva tal-Kunsill 2008/114/KE tat-8 ta’ Diċembru 2008 dwar l-identifikazzjoni u l-indikazzjoni tal-infrastruttura kritika Ewropea u l-valutazzjoni tal-ħtieġa għat-titjib tal-ħarsien tagħhom[23]. (9) L-importanza tal-grids intelliġenti fil-ksib tal-għanijiet tal-politika tal-enerġija tal-Unjoni ġiet rikonoxxuta fil-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Grids intelliġenti:” nimxu mill-innovazzjoni għall-użu tagħhom"[24]. (10) Komunikazzjoni mill-Kummissjoni "Il-Politika tal-UE dwar l-Enerġija: Kooperazzjoni ma’ Pajjiżi lil hinn mill-Fruntieri Tagħna”[25] enfasizzat il-ħtieġa li l-Unjoni tinkludi l-promozzjoni tal-iżvilupp tal-infrastruttura tal-enerġija fir-relazzjonijiet esterni tagħha bil-għan li tappoġġja l-iżvilupp soċjoekonomiku lil hinn mill-fruntieri tal-Unjoni. L-Unjoni għandha tiffaċilita l-proġetti ta’ infrastruttura li jikkonnettjaw in-netwerks tal-enerġija tal-Unjoni man-netwerks ta’ pajjiżi terzi, b’mod partikolari f’pajjiżi tal-viċinat u f’pajjiżi li magħhom l-Unjoni stabbilixxiet kooperazzjoni speċifikament dwar l-enerġija. (11) Il-ħtiġijiet tal-investiment sal-2020 fl-infrastrutturi tat-trażmissjoni tal-elettriku u l-gass b’rilevanza Ewropea ġew stmati għal madwar EUR 200 biljun. Iż-żieda sinifikanti fil-volumi tal-investiment imqabbla mat-tendenzi fil-passat u l-urġenza biex jiġu implimentati l-prijoritajiet tal-infrastruttura tal-enerġija jirrikjedu approċċ ġdid fil-mod li bih l-infrastrutturi tal-enerġija, u speċjalment dawk ta’ natura transkonfinali, jiġu rregolati u ffinanzjati. (12) Id-dokument ta’ ħidma mill-persunal tal-Kummissjoni lill-Kunsill tat-Trasport, Telekomunikazzjoni u Enerġija tal-10 ta’ Ġunju 2011“Ħtiġijiet u rekwiżiti ta' ffinanzjar tal-investiment fl-infrastrutturi tal-enerġija”[26] enfasizza li madwar nofs l-investimenti totali meħtieġa għad-deċennju li jwassal għall-2020 jinsabu f’riskju li ma jitwettqu qatt jew li ma jitwettqux fil-ħin minħabba ostakli marbuta mal-għoti tal-permessi, mar-regolamentazzjoni u mal-finanzjament. (13) Dan ir-Regolament jistabbilixxi r-regoli għall-iżvilupp fil-ħin u l-interoperabbiltà tan-netwerks trans-Ewropej tal-enerġija, bil-għan li jintlaħqu l-għanijiet tal-politika tal-enerġija skont it-Trattat, jiġifieri dawk li jiġu żgurati l-funzjonament tas-suq intern tal-enerġija u s-sigurtà tal-provvista fl-Unjoni, li jiġu promossi l-effiċjenza fl-enerġija u l-iffrankar tal-enerġija u l-iżvilupp ta’ forom ġodda u rinnovabbli tal-enerġija, u li tiġi promossa l-interkonnessjoni tan-netwerks tal-enerġija. B’dawn l-għanijiet fil-mira tagħha, din il-proposta tikkontribwixxi għal tkabbir intelliġenti, sostenibbli u inklużiv, u ġġib magħha benefiċċji għall-Unjoni kollha f’termini ta’ kompetittività u koeżjoni ekonomika, soċjali u territorjali (14) Il-Kummissjoni identifikat, wara konsultazzjonijiet mill-qrib mal-Istati Membri u l-partijiet interessati kollha, 12-il prijorità strateġika tal-infrastruttura enerġija trans-Ewropea, li l-implimentazzjoni tagħhom sal-2020 hija essenzjali biex jintlaħqu l-għanijiet ta’ politika dwar l-enerġija u l-klima tal-Unjoni. Dawn il-prijoritajiet ikopru reġjuni ġeografiċi jew oqsma tematiċi differenti fil-qasam tat-trażmissjoni u l-ħżin tal-elettriku, it-trażmissjoni tal-gass, il-ħżin u l-infrastruttura tal-gass naturali likwifikat jew ikkompressat, it-trasport tad-diossidu tal-karbonju u l-infrastruttura taż-żejt. (15) L-identifikazzjoni ta’ proġetti ta’ interess komuni għandha tkun ibbażata fuq kriterji komuni, trasparenti u oġġettivi fid-dawl tal-kontribut tagħhom għall-għanijiet tal-politika tal-enerġija. Għall-elettriku u l-gass, il-proġetti proposti għandhom ikunu parti mill-aħħar pjan disponibbli tal-iżvilupp tan-netwerk għal għaxar snin. Il-pjan għandu jikkunsidra b'mod partikolari l-konklużjonijiet tal-Kunsill Ewropew tal-4 ta' Frar rigward il-ħtieġa li jiġu integrati s-swieq periferali tal-enerġija. (16) Fid-dawl tal-konformità mal-Artikolu 172 tat-Trattat dwar il-Funzjonament tal-Unjoni Ewropea, għandhom jiġu stabbiliti gruppi reġjonali bil-għan li jipproponu proġetti ta' interess komuni li se jkunu approvati mill-Istati Membri. Sabiex jiġi żgurat kunsens wiesa', dawn il-gruppi reġjonali għandhom jiżguraw kooperazzjoni mill-qrib bejn l-Istati Membri, l-awtoritajiet regolatorji nazzjonali, il-promoturi tal-proġetti u partijiet interessati rilevanti. Il-kooperazzjoni għandha tistrieħ kemm jista' jkun fuq strutturi eżistenti ta’ kooperazzjoni ta’ awtoritajiet regolatorji nazzjonali u operaturi tas-sistema ta’ trażmissjoni u strutturi oħra stabbiliti mill-Istati Membri u l-Kummissjoni. (17) Il-lista ta’ proġetti ta’ interess komuni fl-Unjoni għandha tkun limitata għall-proġetti li l-iktar jikkontribwixxu għall-implimentazzjoni tal-kurituri u l-oqsma prijoritarji strateġiċi tal-infrastruttura tal-enerġija. Dan jirrikjedi li d-deċiżjoni dwar il-lista tittieħed mill-Kummissjoni, filwaqt li jiġi rispettat id-dritt tal-Istati Membri li japprovaw proġetti ta’ interess komuni marbuta mat-territorju tagħhom. Skont analiżi li twettqet fil-valutazzjoni tal-impatt li takkumpanja din il-proposta, l-għadd ta’ dawn il-proġetti huwa stmat għal madwar 100 fil-qasam tal-elettriku u 50 fil-qasam tal-gass. (18) Il-proġetti ta’ interess komuni għandhom jiġu implimentati mill-iktar fis possibbli u għandhom ikunu mmonitorjati u evalwati mill-qrib, filwaqt li l-piż amministrattiv tal-promoturi tal-proġetti għandu jinżamm f’livell minimu. Il-Kummissjoni għandha tinnomina koordinaturi Ewropej għall-proġetti li jkunu qed jiffaċċjaw diffikultajiet partikolari. (19) Il-proċeduri tal-awtorizzazzjoni ma għandhomx iwasslu għal piżijiet amministrattivi li jkunu sproporzjonati għad-daqs jew għall-kumplessità ta’ proġett u lanqas ma għandhom joħolqu ostakli għall-iżvilupp tan-netwerks trans-Ewropej u l-aċċess għas-suq. Il-Kunsill Ewropew tad-19 ta’ Frar 2009 enfasizza l-ħtieġa li jiġu identifikati u mneħħija l-ostakli għall-investiment, inkluż permezz tas-simplifikazzjoni tal-proċeduri tal-ippjanar u l-konsultazzjoni. Dawn il-konklużjonijiet ġew imsaħħa fil-Kunsill Ewropew tal-4 ta’ Frar 2011 li reġa’ enfasizza l-importanza li jiġu ssimplifikati u mtejba l-proċeduri ta’ awtorizzazzjoni filwaqt li jiġu rrispettati l-kompetenzi nazzjonali. (20) Il-proġetti ta’ interess komuni għandhom jingħataw “status prijoritarju” fil-livell nazzjonali, biex jiġi żgurat trattament amministrattiv rapidu. Il-proġetti ta' interess komuni għandhom jiġu kkunsidrati mill-awtoritajiet kompetenti bħala li huma fl-interess pubbliku. L-awtorizzazzjoni għandha tingħata għal proġetti li għandhom impatt negattiv fuq l-ambjent abbażi ta’ raġunijiet ta’ interess pubbliku prevalenti, meta jintlaħqu l-kundizzjonijiet kollha stipulati fid-Direttivi 92/43/KE u 2000/60KE. (21) L-istabbiliment ta’ awtorità kompetenti waħda fil-livell nazzjonali li tintegra jew tikkoordina l-proċeduri kollha għall-għoti tal-permessi (“one-stop shop”) għandu jnaqqas il-kumplessità, iżid l-effiċjenza u t-trasparenza u jgħin biex titjieb il-kooperazzjoni fost l-Istati Membri. (22) Minkejja l-eżistenza ta’ standards stabbiliti għall-parteċipazzjoni tal-pubbliku fi proċeduri ta’ teħid ta’ deċiżjonijiet ta’ natura ambjentali, jinħtieġu miżuri oħra biex jiġu żgurati l-ogħla standards possibbli ta’ trasparenza u parteċipazzjoni tal-pubbliku fir-rigward tal-kwistjonjiet kollha relatati mal-proċess tal-għoti tal-permessi għal proġetti ta’ interess komuni. (23) L-implimentazzjoni korretta u koordinata tad-Direttiva tal-Kunsill 85/337/KE kif emendata u tal-Konvenzjonijiet ta’ Aarhus u ta’ Espoo għandha tiżgura l-armonizzazzoni tal-prinċipji ewlenin tal-valutazzjoni tal-effetti ambjentali, inkluż f’kuntest transkonfinali. L-Istati Membri għandhom jikkoordinaw il-valutazzjonijiet tagħhom dwar proġetti ta’ interess komuni, u jipprovdu valutazzjonijiet konġunti meta jkun possibbli. (24) Minħabba l-urġenza li jiġu żviluppati infrastrutturi tal-enerġija, is-simplifikazzjoni tal-proċeduri għall-għoti tal-permessi għandha tkun akkumpjanata minn skadenza ċara biex tittieħed id-deċiżjoni mill-awtoritajiet kompetenti rispettivi fir-rigward tal-kostruzzjoni tal-proġett. Dan il-limitu taż-żmien għandu jistimola definizzjoni u ttrattar aktar effiċjenti tal-proċeduri, u fl-ebda ċirkostanza ma għandu jwassal għal kompromess tal-istandards għolja għall-protezzjoni tal-ambjent u l-parteċipazzjoni tal-pubbliku. (25) Dan ir-Regolament, u b’mod partikolari d-dispożizzjonijiet dwar l-għoti tal-permessi, il-parteċipazzjoni tal-pubbliku u l-implimentazzjoni ta’ proġetti ta’ interess komuni, għandu japplika mingħajr preġudizzju għal-leġiżlazzjoni internazzjonali u tal-Unjoni, inklużi d-dispożizzjonijiet dwar il-protezzjoni tal-ambjent u s-saħħa tal-bniedem, u d-dispożizzjonijiet adottati skont il-Politika Komuni tas-Sajd u l-Ambjent Marittimu. (26) Il-valutazzjoni tal-ispejjeż u l-benefiċċji ta’ proġett infrastrutturali abbażi ta’ metodoloġija armonizzata għall-analiżi tas-sistema kollha tal-enerġija, fil-qafas tal-pjanijiet ta’ għaxar snin għall-iżvilupp tan-netwerk ippreparati min-Netwerks Ewropej għall-Operaturi tas-Sistema ta’ Trażmissjoni skont ir-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kundizzjonijiet għall-aċċess għan-networks għall-bdil bejn il-fruntieri fl-elettriku[27] u r-Regolament (KE) Nru 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kundizzjonijiet għall-aċċess għan-networks ta’ trażmissjoni tal-gass naturali[28], u riveduta mill-Aġenzija għall-Kooperazzjoni tar-Regolaturi tal-Enerġija skont ir-Regolament (KE) Nru 713/2009 tal-Parlament Ewropew u tal-Kunsill tat-13 ta’ Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija[29], għandha tkun il-bażi tad-diskussjoni fuq l-allokazzjoni xierqa tal-ispejjeż. (27) F’suq intern tal-enerġija li dejjem qed isir iktar integrat, hemm bżonn regoli ċari u trasparenti għall-allokazzjoni transkonfinali tal-ispejjeż biex jiġi aċċellerat l-investiment fl-infrastruttura transkonfinali. Il-Kunsill Ewropew tal-4 ta’ Frar 2011 fakkar fl-importanza li jiġi promoss qafas regolatorju li jattira l-investimenti fin-netwerks, b’tariffi stabbiliti f’livelli konsistenti mal-ħtiġijiet ta’ finanzjament u l-allokazzjoni xierqa tal-ispiża għal investimenti transkonfinali, filwaqt li jittejbu l-kompetizzjoni u l-kompetittività, speċjalment tal-industrija Ewropea, u filwaqt li jiġi kkunsidrat l-impatt fuq il-konsumaturi. (28) Il-leġiżlazzjoni eżistenti tas-suq intern tal-enerġija titlob li t-tariffi għall-aċċess għan-netwerks tal-gass u tal-elettriku għandhom jipprovdu inċentivi xierqa għall-investiment. Meta japplikaw il-leġiżlazzjoni tas-suq intern tal-enerġija l-awtoritajiet regolatorji nazzjonali għandhom jiżguraw li l-inċentivi għal proġetti ta’ interess komuni, inklużi l-inċentivi fit-tul, jirriflettu l-livell ta’ riskju speċifiku tal-proġett. Dan japplika b'mod partikolari għat-teknoloġiji innovattivi tat-trażmissjoni fil-qasam tal-elettriku biex jippermettu għall-integrazzjoni fuq skala wiesgħa tal-enerġija rinnovabbli, tar-riżorsi tal-enerġija mqassma jew tar-rispons għad-domanda f'netwerks interkonnessi, u biex l-infrastrutturi tat-trażmissjoni tal-gass joffru kapaċità avvanzata jew flessibbiltà addizzjonali għas-suq biex jippermettu kummerċ f'perjodi qosra jew provvista ta' riżerva f'każ ta' interruzzjonijiet fil-provvista. (29) Il-Programm Ewropew tal-Enerġija għall-Irkupru (EEPR)[30] wera l-valur miżjud tal-ingranaġġ ta’ finanzjament privat permezz ta’ għajnuna finanzjarja sinifikanti tal-Unjoni li tippermetti l-implimentazzjoni ta’ proġetti ta’ sinifikat Ewropew. Il-Kunsill Ewropew tal-4 ta’ Frar 2011 irrikonoxxa li xi proġetti relatati mal-infrastruttura tal-enerġija jistgħu jirrikjedu finanzjament pubbliku limitat għall-ingranaġġ tal-finanzjament privat. Fid-dawl tal-kriżi ekonomika u finanzjarja u r-restrizzjonijiet baġitarji, għandu jiġi żviluppat appoġġ immirat, permezz ta’ għotjiet u strumenti finanzjarji, taħt il-qafas finanzjarju multiannwali li jmiss, li jattira investituri ġodda lejn il-kurituri u l-oqsma prijoritarji tal-infrastruttura tal-enerġija, filwaqt li l-kontribuzzjoni baġitarja tal-Unjoni tinżamm f’livell minimu. (30) Il-proġetti ta’ interess komuni fl-oqsma tal-elettriku, il-gass u d-diossidu tal-karbonju għandhom ikunu eliġibbli biex jirċievu għajnuna finanzjarja tal-Unjoni għal studji u, taħt ċerti kundizzjonijiet, għal xogħlijiet taħt il-proposta għal Regolament għal Faċilità “Nikkollegaw l-Ewropa” (iktar ’il quddiem ir-Regolament tas-CEF), fil-forma ta’ għotjiet jew fil-forma ta’ strumenti finanzjarji innovattivi. Dan għandu jiżgura li jiġi pprovdut appoġġ personalizzat lil dawk il-proġetti ta’ interess komuni li ma jkunux vijabbli taħt il-qafas regolatorju u l-kundizzjonijiet tas-suq eżistenti. Din l-għajnuna finanzjarja għandha tiżgura s-sinerġiji meħtieġa mal-finanzjament mill-istrumenti ta' politiki oħra tal-Unjoni. Partikolarment, il-Faċilità “Nikkollegaw l-Ewropa” se tiffinanzja l-infrastruttura tal-enerġija ta' rilevanza Ewropea, filwaqt li l-Fondi Strutturali se jiffinanzjaw in-netwerks internazzjonali intelliġenti tad-distribuzzjoni tal-enerġija ta' importanza lokali jew reġjonali. B'hekk, iż-żewġ sorsi ta' finanzjament se jikkumplimentaw lil xulxin. (31) Għaldaqstant, id-Deċiżjoni Nru 1364/2006/KE għandha tiġi mħassra. (32) Peress li l-għan ta’ dan ir-Regolament, jiġifieri l-iżvilupp u l-interoperabbiltà tan-netwerks trans-Ewropej tal-enerġija u l-konnessjoni ma’ dawn in-netwerks, ma jistax jintlaħaq b’mod suffiċjenti mill-Istati Membri u għaldaqstant jista’ jintlaħaq aħjar fil-livell tal-Unjoni, l-Unjoni tista’ tadotta miżuri, f’konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jintlaħaq dak l-għan. ADOTTAW DAN IR-REGOLAMENT: KAPITOLU I – DISPOŻIZZJONIJIET ĠENERALI Artikolu 1 Suġġett u kamp ta' applikazzjoni 1. Dan ir-Regolament jistabbilixxi l-linji gwida għall-iżvilupp fil-ħin u l-interoperabbiltà tal-kurituri u l-oqsma prijoritarji tal-infrastruttura trans-Ewropea tal-enerġija stabbiliti fl-Anness I. 2. B’mod partikolari, dan ir-Regolament:; (a) jistabbilixxi r-regoli li jidentifikaw proġetti ta’ interess komuni meħtieġa għall-implimentazzjoni ta’ dawn il-kurituri u l-oqsma prijoritarji u li jaqgħu fil-kategoriji tal-infrastruttura tal-enerġija fl-elettriku, il-gass, iż-żejt, u d-diossidu tal-karbonju stabbiliti fl-Anness II; (b) jiffaċilita l-implimentazzjoni fil-ħin ta’ proġetti ta’ interess komuni billi jħaffef l-għoti tal-permessi u jtejjeb il-parteċipazzjoni tal-pubbliku; (c) jipprovdi regoli għal allokazzjoni tal-ispejjeż transkonfinali u inċentivi marbuta mar-riskju għal proġetti ta’ interess komuni; (d) jiddetermina l-kundizzjonijiet għall-eliġibbiltà ta’ proġetti ta’ interess komuni għal għajnuna finanzjarja tal-Unjoni taħt ir-[Regolament tal-Parlament Ewropew u tal-Kunsill li jistabbilixxi l-Faċilità “Nikkollegaw l-Ewropa”]. Artikolu 2 Definizzjonijiet Għall-finijiet ta’ dan ir-Regolament, minbarra d-definizzjonijiet provduti fid-Direttivi 2009/28/KE, 2009/72/KE u2009/73/KE, ir-Regolamenti (KE) Nru 713/2009, (KE) Nru 714/2009, u (KE) Nru 715/2009, għandhom japplikaw id-definizzjonijiet li ġejjin: 1. “infrastruttura tal-enerġija” tfisser kwalunkwe tagħmir fiżiku ddiżinjat biex jippermetti t-trażmissjoni u d-distribuzzjoni tal-elettriku jew gass, it-trasport taż-żejt jew id-diossidu tal-karbonju, jew il-ħżin tal-elettriku jew tal-gass, li jkun jinsab fl-Unjoni jew li jikkonettja lill-Unjoni ma’ pajjiż jew pajjiżi terzi; 2. “deċiżjoni komprensiva” tfisser id-deċiżjoni meħuda minn awtorità kompetenti li tagħti jew tirrifjuta awtorizzazzjoni għall-bini tal-infrastruttura tal-enerġija relatata ma’ proġett, mingħajr preġudizzju għal kwalunkwe deċiżjonijiet sussegwenti meħuda fil-kuntest tal-għoti tal-aċċess għal proprjetà, tal-proċeduri ta’ appell amministrattiv jew ġudizzjarju; 3. “proġett” tfisser linji, pipelines, faċilitajiet, tagħmir, installazzjonijiet u kategoriji ta’ infrastruttura relatata, kemm jekk uniċi jew iżjed minn wieħed, kif stabbiliti fl-Anness II, li għandhom l-għan li jibnu infrastruttura ġdida tal-enerġija jew jirrinfurzaw jew jirranġaw l-infrastruttura tal-enerġija eżistenti; 4. “proġett ta’ interess komuni” tfisser proġett li jkun meħtieġ għall-implimentazzjoni tal-kurituri u l-oqsma prijoritarji tal-infrastruttura tal-enerġija stabbiliti fl-Anness I; 5. “promotur ta’ proġett” tfisser: (a) operatur ta’ sistema tat-trażmissjoni jew operatur ta’ sistema tad-distribuzzjoni jew operatur jew investitur ieħor li jiżviluppa proġett ta’ interess komuni; jew (b) jekk ikun hemm diversi operaturi tas-sistema ta’ trażmissjoni, operaturi ta’ sistema tad-distribuzzjoni, operaturi oħra, investituri jew kull grupp magħmul minn dawn, l-entità b’personalità legali taħt il-liġi nazzjonali applikabbli, li tkun intgħażlet b’arranġament kuntrattwali bejniethom u li jkollha l-kapaċità li tissodisfa l-obbligi legali u li terfa’ responsabbiltà finanzjarja għan-nom tal-partijiet fl-arranġament kuntrattwali. KAPITOLU II – PROĠETTI TA’ INTERESS KOMUNI Artikolu 3 Identifikazzjoni ta’ proġetti ta’ interess komuni 1. Il-Kummissjoni għandha tistabbilixxi lista ta’ proġetti ta’ interess komuni għall-Unjoni kollha. Il-lista għandha tiġi riveduta u aġġornata kif ikun meħtieġ kull sentejn. L-ewwel lista għandha tiġi adottata mhux iktar tard mill-31 ta’ Lulju 2013. 2. Sabiex il-Kummissjoni tidentifika proġetti ta’ interess komuni, hija għandha tistabbilixxi Grupp Reġjonali (“Grupp”), kif definit fit-Taqsima 1 tal-Anness III imsejjes fuq kull kuritur u qasam ta' prijorità u l-kopertura ġeografika rispettiva tagħhom kif stabbilit fl-Anness I. 3. Kull Grupp għandu jħejji l-lista proposta tiegħu ta’ proġetti ta’ interess komuni skont il-proċess stabbilit fit-Taqsima 2 tal-Anness III, skont il-kontribut ta' kull proġett għall-implimentazzjoni tal-kurituri u l-oqsma prijoritarji tal-infrastruttura tal-enerġija stabbiliti fl-Anness I u skont jekk jissodisfawx il-kriterji stabbiliti fl-Artikolu 4. Kull proposta individwali għal proġett għandha tkun teħtieġ l-approvazzjoni tal-Istat/i Membru/i, li l-proġett ikun marbut mat-territorju tiegħu/tagħhom. 4. Għal proġetti tal-elettriku u l-gass li jaqgħu fil-kategoriji stabbiliti fil-punti 1 u 2 tal-Anness II, kull Grupp għandu jissottometti, mhux iżjed tard minn sitt xhur qabel id-data tal-adozzjoni tal-lista tal-Unjoni msemmija fil-paragrafu 1, il-lista proposta tiegħu ta’ proġetti ta’ interess komuni lill-Aġenzija għall-Kooperazzjoni tar-Regolaturi tal-Enerġija (“Aġenzija”). Għall-proġetti tat-trasport taż-żejt u d-diossidu tal-karbonju li jaqgħu fil-kategoriji stabbiliti fil-punti 3 u 4 tal-Anness II, kull Grupp għandu jissottometti, mhux iżjed tard minn sitt xhur qabel id-data tal-adozzjoni tal-lista tal-Unjoni msemmija fil-paragrafu 1, il-lista proposta tiegħu ta’ proġetti ta’ interess komuni lill-Kummissjoni. 5. Għall-proġetti tal-elettriku u l-gass li jaqgħu fil-kategoriji stabbiliti fil-punti 1 u 2 tal-Anness II, l-Aġenzija għandha tipprovdi opinjoni lill-Kummissjoni, fi żmien xahrejn mid-data tal-wasla tal-listi proposti ta’ proġetti ta’ interess komuni stabbiliti fl-ewwel subparagrafu tal-paragrafu 4, dwar il-listi proposti ta’ proġetti ta’ interess komuni, b’mod partikolari billi tikkunsidra l-applikazzjoni konsistenti tal-kriterji stabbiliti fl-Artikolu 4 fost il-Gruppi, u r-riżultati tal-analiżi mwettqa mill-ENTSOs għall-Elettriku u tal-Gass f’konformità mal-punt 2.6 tal-Anness III. 6. Għall-proġetti tat-trasport taż-żejt u tad-diossidu tal-karbonju li jaqgħu fil-kategoriji stabbilti fil-punti 3 u 4 tal-Anness II, il-Kummissjoni għandha tevalwa l-applikazzjoni tal-kriterji stabbiliti fl-Artikolu 4. Għall-proġetti tad-diossidu tal-karbonju li jaqgħu fil-kategorija stabbilta fil-punt 4 tal-Anness II, il-Kummissjoni għandha tikkunsidra l-potenzjal għall-estensjoni futura biex tinkludi Stati Membri addizzjonali. 7. Abbażi tad-deċiżjoni ta’ adozzjoni tal-Kummissjoni msemmija fil-paragrafu 1, il-proġetti ta’ interess komuni għandhom isiru parti integrali mill-pjanijiet ta’ investiment reġjonali rilevanti skont l-Artikolu 12 tar-Regolamenti (KE) Nru 714/2009 u (KE) Nru 715/2009 u tal-pjanijiet nazzjonali ta’ għaxar snin għall-iżvilupp rilevanti skont l-Artikolu 22 tad-Direttivi 72/2009/KE u 73/2009/KE u pjanijiet ta’ infrastruttura nazzjonali oħra kkonċernati, kif xieraq. Il-proġetti għandhom jingħataw l-ogħla prijorità possibbli f’kull wieħed minn dawn il-pjanijiet.. Artikolu 4 Kriterji għal proġetti ta' interess komuni 1. Il-proġetti ta’ interess komuni għandhom jissodisfaw il-kriterji ġenerali li ġejjin: (a) il-proġett ikun meħtieġ għall-implimentazzjoni tal-kurituri u l-oqsma prijoritarji tal-infrastruttura tal-enerġija stabbiliti fl-Anness I; u (b) il-proġett juri vijabbiltà ekonomika, soċjali u ambjentali; u (c) il-proġett ikun jinvolvi mill-inqas żewġ Stati Membri, permezz tal-qsim dirett tal-fruntieri ta’ Stat Membru wieħed jew iżjed jew inkella billi jkun jinsab fit-territorju ta’ Stat Membru wieħed u jkollu impatt transkonfinali sinifikanti kif stabbilit fil-punt 1 tal-Anness IV; 2. Barra minn hekk, il-kriterji speċifiċi li ġejjin għandhom japplikaw għall-proġetti ta’ interess komuni li jaqgħu f’kategoriji speċifiċi tal-infrastruttura tal-enerġija: (a) fir-rigward ta’ proġetti relatati mat-trażmissjoni u l-ħżin tal-elettriku li jaqgħu fil-kategoriji stabbiliti fil-punti 1(a) sa (d) tal-Anness II, il-proġett għandu jikkontribwixxi b’mod sinifikanti għal mill-inqas wieħed mill-kriterji speċifiċi li ġejjin: – integrazzjoni tas-suq, kompetizzjoni u flessibbiltà tas-sistema; – sostenibbiltà, inter alia permezz tat-trażmissjoni tal-ġenerazzjoni tal-enerġija rinnovabbli f’ċentri tal-konsum ewlenin u siti tal-ħżin; – interoperabbiltà u operazzjoni ta’ sistema sigura; (b) fir-rigward ta’ proġetti relatati mal-gass li jaqgħu fil-kategoriji stabbiliti fil-punt 2 tal-Anness II, il-proġett għandu jikkontribwixxi b’mod sinifikanti għal mill-inqas wieħed mill-kriterji speċifiċi li ġejjin: – integrazzjoni tas-suq, interoperabbiltà u flessibbiltà tas-sistema; – sigurtà tal-provvista; inter alia permezz tad-diversifikazzjoni tas-sorsi tal-provvista, provvista ta’ kontropartijiet u rotot; – kompetizzjoni, inter alia permezz tad-diversifikazzjoni tas-sorsi tal-provvista u permezz tal-provvosta ta’ kontropartijiet u rotot; – sostenibbiltà; (c) fir-rigward ta’ proġetti relatati mal-grids intelliġenti tal-elettriku li jaqgħu fil-kategorija stabbilita fil-punt 1(e) tal-Anness II, il-proġett għandu jikkontribwixxi b’mod sinifikanti għal mill-inqas wieħed mill-funzjonijiet speċifiċi li ġejjin: – integrazzjoni u involviment tal-utenti tan-netwerk fir-rigward ta’ rekwiżiti tekniċi ġodda f’dak li jirrigwarda l-provvista u d-domanda għall-elettriku; – effiċjenza u interoperabbiltà tat-trażmissjoni u d-distribuzzjoni tal-elettriku fl-operat ta' kuljum tan-netwerk; – sigurtà tan-netwerk, kontroll tas-sistema u kwalità tal-provvista; – ippjanar ottimizzat ta’ investimenti kosteffiċjenti fin-netwerks fil-futur; – funzjonament tas-suq u servizzi għall-klijenti; – involviment tal-utenti fil-ġestjoni tal-użu tal-enerġija tagħhom; (d) fir-rigward ta’ proġetti relatati mat-trasport taż-żejt li jaqgħu fil-kategoriji stabbiliti fil-punt 3 tal-Anness II, il-proġett għandu jikkontribwixxi b’mod sinifikanti għat-tliet kriterji speċifiċi li ġejjin: – sigurtà tal-provvista li tnaqqas id-dipendenza fuq sors wieħed jew rotta waħda ta’ provvista; – użu effiċjenti u sostenibbli tar-riżorsi permezz ta’ mitigazzjoni tar-riskji ambjentali; – interoperabbiltà; (e) fir-rigward ta’ proġetti relatati mat-trasport tad-diossidu tal-karbonju li jaqgħu fil-kategoriji stabbiliti fil-punt 4 tal-Anness II, il-proġett għandu jikkontribwixxi b’mod sinifikanti għat-tliet kriterji speċifiċi li ġejjin: – evitar ta’ emissjonijiet tad-diossidu tal-karbonju bi spiża baxxa filwaqt li tinżamm is-sigurtà tal-provvista tal-enerġija; – żieda tar-reżistenza u sigurtà tat-trasport tad-diossidu tal-karbonju; – użu effiċjenti tar-riżorsi, billi jiġu konnessi diversi sorsi u siti tal-ħżin tas-CO2 permezz ta’ infrastruttura komuni u billi jiġu mminimizzati l-piż u r-riskji ambjentali. 3. Fir-rigward ta’ proġetti li jaqgħu fil-kategoriji stabbiliti fil-punti 1 sa 3 tal-Anness II, il-kriterji elenkati f’dan l-Artikolu għandhom jiġu vvalutati skont l-indikaturi stabbiliti fil-punti 2 sa 5 tal-Anness IV. 4. Fil-klassifikazzjoni tal-proġetti li jikkontribwixxu għall-implimentazzjoni tal-istess prijorità, għandha tingħata wkoll l-attenzjoni dovuta lill-urġenza ta’ kull wieħed mill-proġetti proposti sabiex jintlaħqu l-għanijiet tal-politika tal-enerġija li huma l-integrazzjoni tas-suq u l-kompetizzjoni, is-sostenibbiltà u s-sigurtà tal-provvista, l-għadd ta’ Stati Membri milquta minn kull proġett propost, u l-kumplimentarjetà tiegħu fir-rigward ta’ proġetti oħra proposti. Għall-proġetti li jaqgħu fil-kategorija stabbilita fil-punt 1(e) tal-Anness II, għandha tingħata wkoll attenzjoni lil għadd ta’ utenti milquta mill-proġett, il-konsum annwali tal-enerġija u s-sehem ta’ ġenerazzjoni minn riżorsi mhux spedibbli fiż-żona koperta minn dawn l-utenti. Artikolu 5 Implimentazzjoni u Monitoraġġ 1. Il-promoturi ta' proġett għandhom jimplimentaw proġetti ta’ interess komuni skont pjan ta’ implimentazzjoni li jinkludi skeda taż-żmien għall-istudji dwar il-fattibbiltà u t-tfassil, l-approvazzjoni regolatorja, il-bini u l-ikkummissjonar, u l-iskeda tal-għoti tal-permessi msemmija fl-Artikolu 11(3). L-operaturi ta’ sistema tat-trażmissjoni, l-operaturi ta’ sistema ta’ distribuzzjoni jew operaturi oħra għandhom iħaddmu proġetti ta’ interess komuni fiż-żona tagħhom. 2. L-Aġenzija u l-Gruppi għandhom jimmonitorjaw il-progress miksub fl-implimentazzjoni tal-proġetti ta’ interess komuni. Il-Gruppi jistgħu jitolbu informazzjoni addizzjonali, ipprovduta f’konformità mal-paragrafi 3, 4 u 5, jivverifikaw l-informazzjoni provduta fuq il-post u jsejħu laqgħat mal-partijiet rilevanti. Il-Gruppi jistgħu wkoll jitolbu lill-Aġenzija tieħu miżuri biex tiffaċilita l-implimentazzjoni ta’ proġetti ta’ interess komuni. 3. Sal-31 ta’ Marzu ta’ kull sena wara s-sena tal-għażla bħala proġett ta’ interess komuni skont l-Artikolu 4, il-promoturi ta' proġett għandhom jissottomettu rapport annwali, għal kull proġett li jaqa’ fil-kategoriji stabbiliti fil-punti 1 u 2 tal-Anness II, lill-Aġenzija jew, għall-proġetti li jaqgħu fil-kategoriji stabbiliti fil-punti 3 u 4 tal-Anness II lill-Grupp rispettiv. Dan ir-rapport għandu jipprovdi dettalji dwar: (f) il-progress miksub għall-iżvilupp, il-kostruzzjoni u l-ikkummissjonar tal-proġett, speċjalment fir-rigward ta’ proċeduri tal-għoti tal-permessi u l-konsultazzjoni; (g) fejn huwa rilevanti, id-dewmien meta mqabbel mal-pjan ta’ implimentazzjoni u diffikultajiet oħra ffaċċjati. 4. Fi żmien tliet xhur mill-wasla tar-rapporti annwali, l-Aġenzija għandha tissottometti lill-Gruppi rapport konsolidat għall-proġetti ta’ interess komuni li jaqgħu fil-kategoriji stabbiliti fil-punti 1 u 2 tal-Anness II, li jevalwa l-progress miksub u jipproponi miżuri, fejn xieraq, biex jingħelbu d-dewmien u d-diffikultajiet li jinstabu. L-evalwazzjoni għandha tinkludi wkoll, skont id-dispożizzjonijiet tal-Artikolu 6(8) u (9) tar-Regolament (KE) Nru 713/2009, l-implimentazzjoni konsistenti tal-pjanijiet ta’ żvilupp tan-netwerk fl-Unjoni fir-rigward tal-kurituri u l-oqsma tal-prijoritarji tal-infrastruttura tal-enerġija stabbiliti fl-Anness I. 5. Kull sena, l-awtoritajiet kompetenti kkonċernati msemmija fl-Artikolu 9 għandhom, fil-laqgħa ta’ wara l-wasla tar-rapporti annwali msemmija fil-paragrafu 3, jirrapurtaw lill-Grupp rispettiv dwar l-istatus u, fejn rilevanti, id-dewmien fl-implimentazzjoni ta’ proġetti ta’ interess komuni li jkunu jinsabu fit-territorju rispettiv tagħhom. 6. Jekk l-ikkummissjonar ta’ proġett ta’ interess komuni jiddewwem b’iżjed minn sentejn meta mqabbel mal-pjan ta’ implimentazzjoni mingħajr ġustifikazzjoni suffiċjenti: (a) Il-promotur ta’ proġett ta’ dak il-proġett għandu jaċċetta l-investimenti minn operatur jew investitur wieħed jew iktar għall-implimentazzjoni tal-proġett. L-operatur tas-sistemi, li l-investiment ikun jinsab fiż-żona tiegħu, għandu jipprovdi lill-operatur(i) jew l-investitur(i) li jkun(u) qed jimplimenta(w) proġett l-informazzjoni kollha meħtieġa għat-twettiq tal-investiment, għandu jikkonnettja assi ġodda man-netwerk tat-trażmissjoni u, b’mod ġenerali, għandu jagħmel l-almu kollu tiegħu biex jiffaċilita l-implimentazzjoni tal-investiment u l-operat u l-manutenzjoni tal-proġett ta’ interess komuni b’mod sigur, affidabbli u effiċjenti. (b) il-Kummissjoni tista’ tniedi sejħa għal proposti lil kwalunkwe promotur ta’ proġett biex jibni l-proġett skont skeda taż-żmien maqbula. 7. Proġett ta’ interess komuni jista’ jitneħħa mil-lista tal-Unjoni ta’ proġetti ta’ interess komuni skont il-proċedura stabbilita fit-tieni sentenza tal-Artikolu 3(1), jekk: (a) L-analiżi tal-benefiċċji u l-ispejjeż tas-sistema kollha tal-enerġija mwettqa mill-ENTSOs skont il-punt 6 tal-Anness III ma tagħtix riżultat pożittiv għall-proġett; (b) Il-proġett ma jibqax inkluż fil-pjan ta’ għaxar snin għall-iżvilupp tan-netwerk; (c) L-inklużjoni fil-lista msemmija fil-paragrafu 1 tal-Artikolu 3 kienet ibbażata fuq informazzjoni żbaljata li kienet fattur determinanti għad-deċiżjoni; (d) Il-proġett ma jkunx f’konformità mal-leġiżlazzjoni eżistenti tal-Unjoni. Proġetti, li jitneħħew mil-lista tal-Unjoni, jitilfu d-drittijiet u l-obbligi tagħhom li jirriżultaw minn dan ir-Regolament għal proġetti ta’ interess komuni. Dan l-artikolu ma għandux ikun ta’ preġudizzju għal kwalunkwe finanzjament tal-Unjoni mħallas lill-proġett qabel id-deċiżjoni li dan jitneħħa mil-lista. Artikolu 6 Koordinaturi Ewropej 1. Meta proġett ta’ interess komuni jesperjenza diffikultajiet ta’ implimentazzjoni sinifikanti, il-Kummissjoni tista’ tagħżel koordinatur Ewropew għal perjodu massimu ta’ sena li jista’ jiġġedded darbtejn. 2. Il-koordinatur Ewropew għandu jwettaq il-kompiti li ġejjin: (a) jippromwovi l-proġett(i) li għalih/hom ikun intgħażel bħala koordinatur Ewropew u jippromovi d-djalogu transkonfinali bejn il-promoturi ta’ proġett u l-partijiet interessati kollha kkonċernati; (b) jassisti l-partijiet kollha kif inhu meħtieġ fil-konsultazzjoni ma’ partijiet interessati kkonċernati fil-ksib tal-permessi meħtieġa għall-proġett(i); (c) jiżgura li jingħataw appoġġ u direzzjoni strateġika xierqa mill-Istati Membri kkonċernati għall-preparazzjoni u l-implimentazzjoni tal-proġett(i); (d) jissottometti rapport lill-Kummissjoni kull sena dwar il-progress tal-proġett(i) u dwar kwalunkwe diffikultajiet u ostakli li aktarx li jtawlu b’mod sinifikanti d-data tal-ikkummissjonar tal-proġett(i). Il-Kummissjoni għandha tittrażmetti r-rapport lill-Gruppi kkonċernati u lill-Parlament Ewropew. 3. Il-koordinatur Ewropew għandu jintgħażel abbażi tal-esperjenza tiegħu fir-rigward tal-kompiti speċifiċi assenjati lilu għall-proġett(i) kkonċernat/i. 4. Id-deċiżjoni li jintgħażel koordinatur Ewropew għandha tispeċifika t-termini ta’ referenza li jipprovdu dettalji dwar it-tul taż-żmien tal-mandat, il-kompiti speċifiċi u l-iskadenza taż-żmien korrispondenti u l-metodoloġija li għandha tiġi segwita. L-isforz ta’ koordinazzjoni għandu jkun proporzjonat għall-kumplessità u l-ispejjeż stmati tal-proġett(i). 5. L-Istati Membri kkonċernati għandhom jikkooperaw mal-koordinatur Ewropew fit-twettiq tal-kompiti tiegħu/tagħha msemmija fil-paragrafi 2 u 4. KAPITOLU III – Għoti tal-permessi u parteċipazzjoni tal-pubbliku Artikolu 7 Reġim ta’ interess komuni 1. Għall-finijiet tal-tħaffif tal-proċeduri għall-għoti tal-permessi u t-titjib tal-parteċipazzjoni tal-pubbliku, id-dispożizzjonijiet ta’ dan il-Kapitolu għandhom ikunu applikabbli għall-proġetti kollha ta’ interess komuni. Artikolu 8 "Status ta' prijorità" ta’ proġetti ta’ interess komuni 1. Il-proġetti ta’ interess komuni għandhom jiġu allokati l-istatus tal-ogħla sinifikat nazzjonali possibbli u jiġu ttrattati bħala tali fil-proċeduri għall-għoti tal-permessi, fejn u bil-mod li dan it-trattament ikun previst fil-leġiżlazzjoni nazzjonali applikabbli għat-tip ta’ infrastruttura tal-enerġija korrispondenti. 2. L-adozzjoni tal-lista ta’ proġetti ta’ interess komuni fl-Unjoni għandha tistabbilixxi l-interess pubbliku u n-neċessità ta’ dawn il-proġetti fl-Istati Membri kkonċernati u għandha tiġi rikonoxxuta mill-partijiet kollha kkonċernati. 3. Bil-għan li jiġi żgurat ipproċessar amministrattiv effiċjenti tal-fajls marbuta ma’ proġetti ta’ interess komuni, il-promoturi ta’ proġett u l-awtoritajiet kollha għandhom jiżguraw li jingħata l-iżjed trattament preferenzjali possibbli lil dawn il-fajls fir-rigward tar-riżorsi allokati. 4. Bil-għan li jintlaħqu l-limiti taż-żmien stabbiliti fl-Artikolu 11 u li jitnaqqas il-piż amministrattiv għat-tlestija tal-proġetti ta' interess komuni, l-Istati Membri għandhom, fi żmien disa' xhur mid-dħul fis-seħħ ta' dan ir-Regolament, jieħdu l-miżuri biex itejbu l-proċeduri tal-valutazzjoni ambjentali. Dawn il-miżuri għandhom ikunu mingħajr preġudizzju għall-obbligi li jirriżultaw mil-leġiżlazzjoni tal-Unjoni. Fi żmien tliet xhur mid-dħul fis-seħħ ta' dan ir-Regolament, il-Kummissjoni għandha toħroġ gwida biex tappoġġja lill-Istati Membri fid-definizzjoni ta' miżuri adegwati u biex tiżgura l-applikazzjoni koerenti tal-proċeduri tal-valutazzjoni ambjentali mitluba skont il-leġiżlazzjoni tal-UE għall-proġetti ta' interess komuni. 5. Fir-rigward tal-impatti ambjentali indirizzati fl-Artikolu 6(4) tad-Direttiva 92/43/KE u l-Artikolu 4(7) tad-Direttiva 2000/60/KE, il-proġetti ta' interess komuni għandhom jiġu kkunsidrati li huma ta' interess pubbliku, u jistgħu jiġu kkunsidrati bħala "interest pubbliku prevalenti", sakemm il-kundizzjonijiet previsti kollha f'dawn id-Direttivi jiġu ssodisfati. Jekk tkun meħtieġa l-opinjoni tal-Kummissjoni skont id-Direttiva 92/43/KE, skont l-Artikolu 9, il-Kummissjoni u l-awtorità kompetenti għandhom jiżguraw li d-deċiżjoni dwar l-"interess pubbliku prevalenti" ta' proġett tittieħed fil-limitu taż-żmien skont il-paragrafu 1 tal-Artikolu 11. Artikolu 9 Organizzazzjoni tal-proċess tal-għoti tal-permessi 1. Fi żmien sitt xhur mid-dħul fis-seħħ ta’ dan ir-Regolament, kull Stat Membru għandu jagħżel awtorità kompetenti nazzjonali waħda li għandha tkun responsabbli għall-iffaċilitar u l-koordinazzjoni tal-proċess tal-għoti tal-permessi għall-proġetti ta' interess komuni u għall-implimentazzjoni tal-kompiti rilevanti tal-proċess tal-għoti tal-permessi kif definit f'dan il-Kapitolu. 2. L-awtorità kompetenti għandha tagħti d-deċiżjoni komprensiva, mingħajr preġudizzju għar-rekwiżiti rilevanti fil-leġiżlazzjoni tal-Unjoni u dik internazzjonali, fil-limitu taż-żmien imsemmi fl-Artikolu 11(1) skont waħda mill-iskemi li ġejjin: (a) skema integrata: id-deċiżjoni komprensiva meħuda mill-awtorità kompetenti hija l-unika deċiżjoni legalment vinkolanti li tirriżulta mill-proċedura statutorja għall-għoti tal-permessi. Meta awtoritajiet oħra jkunu kkonċernati mill-proġett, skont il-leġizlazzjoni nazzjonali dawn jistgħu jagħtu l-opinjoni tagħhom bħala input għall-proċedura li għandha tiġi kkunsidrata mill-awtorità kompetenti. (b) skema koordinata: Id-deċiżjoni komprensiva tista' tinkludi bosta deċiżjonijiet individwali legalment vinkolanti meħuda mill-Awtorità Kompetenti u minn awtoritajiet oħra kkonċernati. L-awtorità kompetenti għandha, fuq il-bażi ta' każ b'każ, tistabbilixxi limitu taż-żmien raġonevoli li matulu għandhom jittieħdu d-deċiżjonijiet individwali. L-awtorità kompetenti tista’ tieħu deċiżjoni individwali f'isem awtorità nazzjonali oħra kkonċernata, jekk id-deċiżjoni minn dik l-awtorità ma tasalx fil-limitu taż-żmien u jekk id-dewmien ma jkunx jista' jiġi ġġustifikat b'mod adegwat. L-awtorità kompetenti tista' tħassar deċiżjoni individwali ta' awtorità nazzjonali oħra jekk tikkunsidra li d-deċiżjoni mhijiex ssostanzjata biżżejjed fir-rigward tal-evidenza ppreżentata mill-awtorità kkonċernata. L-awtorità kompetenti għandha tiżgura li r-rekwiżiti rilevanti skont il-leġiżlazzjoni internazzjonali u tal-Unjoni jiġu rrispettati u għandha tiġġustifika d-deċiżjoni tagħha.b'mod korrett 3. Jekk proġett ta' interess komuni jitlob li d-deċiżjonijiet jittieħdu f'żewġ Stati Membri jew iktar, l-awtoritajiet kompetenti rispettivi għandhom jieħu l-passi neċessarji kollha għal kooperazzjoni u koordinazzjoni effiċjenti u effettivi bejniethom, inkluż il-konformità mal-Konvenzjoni Espoo u d-dispożizzjonijiet imsemmija fl-Artikolu 11(3). L-Istati Membri għandhom jagħmlu ħilithom biex jipprovdu proċeduri konġunti, speċjalment fir-rigward tal-valutazzjoni tal-impatti ambjentali. 4. L-Istati Membri għandhom jagħmlu ħilithom biex jiżguraw li appelli li jikkontestaw il-legalità sostantiva jew proċedurali ta’ deċiżjoni komprensiva jiġu ttrattati bl-iżjed mod effiċjenti possibbli. Artikolu 10 Trasparenza u parteċipazzjoni tal-pubbliku 1. Sabiex iżżid it-trasparenza għall-partijiet interessati kollha kkonċernati, l-awtorità kompetenti għandha, fi żmien disa’ xhur mid-dħul fis-seħħ ta’ dan ir-Regolament, tippubblika manwal ta’ proċeduri għall-proċess għall-għoti tal-permessi applikabbli għal proġetti ta’ interess komuni. Il-manwal għandu jiġi aġġornat kif ikun meħtieġ u jkun disponibbli għall-pubbliku. Il-manwal għandu mill-inqas jinkludi l-informazzjoni speċifikata fil-punt 1 tal-Anness VI. 2. Mingħajr preġudizzju għal kwalunkwe rekwiżit abbażi tal-Konvenzjonijiet Aarhus u Espoo u l-leġiżlazzjoni rilevanti tal-Unjoni, il-partijiet kollha involuti fil-proċess għall-għoti tal-permess għandhom jimxu fuq il-prinċipji tal-parteċipazzjoni al-pubbliku stabbiliti fil-punt 2 tal-Anness VI. 3. Il-promotur ta’ proġett għandu jelabora u jissottometti, fi żmien tliet xhur mill-bidu tal-proċess għall-għoti tal-permessi skont il-paragrafu 1(a) tal-Artikolu 11, kunċett dwar il-parteċipazzjoni tal-pubbliku lill-awtorità kompetenti. L-awtorità kompetenti għandha titlob modifiki jew tapprova l-kunċett tal-parteċipazzjoni tal-pubbliku fi żmien xahar. Il-kunċett għandu mill-inqas jinkludi l-informazzjoni speċifikata fil-punt 3 tal-Anness VI. 4. Mill-inqas konsultazzjoni pubblika waħda għandha titwettaq mill-promotur ta’ proġett, jew, fejn dan huwa stabbilit bil-leġiżlazzjoni nazzjonali, mill-awtorità kompetenti, qabel is-sottomissjoni tal-fajl tal-applikazzjoni lill-awtorità kompetenti skont il-paragrafu 1(a) tal-Artikolu 11. Il-konsultazzjoni pubbliku għandha tipprovdi lill-partijiet interessati msemmija fil-punt (2)(a) tal-Anness VI, dwar il-proġett fi stadju bikri u tidentifika l-iżjed post jew perkors xierqa u l-kwistjonijiet rilevanti li għandhom jiġu indirizzati fil-fajl tal-applikazzjoni. Il-modalitajiet minimi ta’ din il-konsultazzjoni pubblika huma speċifikati fil-punt 4 tal-Anness VI. Rapport li jiġbor fil-qosor ir-riżultati tal-attivitajiet relatati mal-parteċipazzjoni tal-pubbliku qabel is-sottomissjoni tal-fajl tal-applikazzjoni għandu jiġi ppreparat mill-promotur ta' proġett u sottomess flimkien mal-fajl tal-applikazzjoni lill-awtorità kompetenti, li għandha tikkunsidra dawn ir-riżultati meta tieħu d-deċiżjoni komprensiva. 5. Għal proġetti li jaqsmu l-fruntieri ta’ żewġ Stati Membri jew iżjed, il-konsultazzjonijiet pubbliċi, skont il-paragrafu 4, f’kull wieħed mill-Istati Membri kkonċernati għandhom isiru f’mhux iżjed minn xahrejn mid-data li fiha tkun inbdiet l-ewwel konsultazzjoni tal-pubbliku f’wieħed minn dawn l-Istati Membri. 6. Għal proġetti li x’aktarx ikollhom impatti negattivi transkonfinali sinifikanti fi Stat Membru wieħed jew iżjed tal-viċinat, fejn ikunu applikabbli l-Artikolu 7 tad-Direttiva 85/337/KEE u l-Konvenzjoni Espoo, l-informazzjoni rilevanti għandha tkun disponibbli għall-awtorità kompetenti tal-Istat(i) Membru/i tal-viċinat. L-awtorità kompetenti tal-Istat(i) Membru/i tal-viċinat għandha tindika jekk tixtieqx tipparteċipa fil-proċeduri ta’ konsultazzjoni pubblika rilevanti. 7. Il-promotur ta’ proġett, jew, fejn il-leġiżlazzjoni nazzjonali tipprovdi dan, l-awtorità kompetenti, għandhom jistabbilixxu u jaġġornaw regolarment sit elettroniku ta’ proġett li fih jippubblikaw l-informazzjoni rilevanti dwar il-proġett, li għandha tkun konnessa mas-sit elettroniku tal-Kummissjoni u li għandha tissodisfa r-rekwiżiti speċifikati fil-punt 5 tal-Anness VI. Informazzjoni kummerċjalment sensittiva għandha tinżamm kunfidenzjali. Barra minn dan, il-promoturi ta’ proġett għandhom jippubblikaw l-informazzjoni rilevanti permezz ta’ mezzi ta’ informazzjoni xierqa oħra, li għalihom il-pubbliku għandu jkollu aċċess liberu. Artikolu 11 Tul taż-żmien u implimentazzjoni tal-proċess għall-għoti tal-permessi 1. Il-perjodu ta’ żmien tal-proċess għall-għoti tal-permessi għandu jikkonsisti minn żewġ fażijiet u ma għandux jaqbeż perjodu ta’ tliet snin: (a) il-proċedura ta’ qabel l-applikazzjoni, li tkopri l-perjodu bejn il-bidu tal-proċess tal-għoti tal-permessi u l-aċċettazzjoni tal-fajl ta’ applikazzjoni sottomess mill-awtorità kompetenti, ma għandhiex taqbeż sentejn. Bil-għan li jiġi stabbilit il-bidu tal-proċess għall-għoti tal-permessi, il-promotur(i) ta’ proġett għandu/hom jinnotifika/w il-proġett lill-awtorità kompetenti tal-Istat(i) kkonċernat(i) bil-miktub, u għandu/hom jinkludi/u deskrizzjoni raġonevolment dettaljata tal-proġett. Mhux iżjed minn ġimagħtejn wara l-wasla tan-notifika, l-awtorità kompetenti għandha taċċetta, jew jekk tqis li l-proġett ma laħaqx biżżejjed maturità biex jidħol fil-proċess għall-għoti tal-permess, tiċħad in-notifika bil-miktub. F’każ ta’ ċaħda, l-awtorità kompetenti għandha tiġġustifika d-deċiżjoni tagħha. Id-data tal-iffirmar tal-aċċettazzzjoni tan-notifika mill-awtorità kompetenti għandha sservi bħala l-bidu tal-proċess għall-għoti tal-permess. Fejn ikunu kkonċernati żewġ Istati Membri jew iżjed, l-aċċettazzjoni tan-notifika mill-aħħar awtorità kompetenti kkonċernata għandha sservi bħala d-data tal-bidu tal-proċess tal-għoti tal-permessi. (b) Il-proċedura statutorja għall-għoti tal-permessi, li tkopri l-perjodu mill-aċċettazzjoni tal-fajl tal-applikazzjoni sottomess sakemm l-awtorità kompetenti tieħu deċiżjoni komprensiva, ma għandhiex taqbeż sena. L-Istati Membri jistgħu jistabbilixxu data iktar kmieni għal-limitu taż-żmien jekk dan jitqies xieraq. 2. Fi żmien xahar mill-bidu tal-proċess tal-għoti tal-permessi, skont il-paragrafu 1(a), l-awtorità kompetenti għandha tidentifika, b’kooperazzjoni mill-qrib mal-awtoritajiet l-oħra kkonċernati, il-kamp ta' applikazzjoni tal-materjal u l-livell ta’ dettall tal-informazzjoni li għandha tiġi sottomessa mill-promotur ta’ proġett, bħala parti mill-fajl tal-applikazzjoni, biex japplika għad-deċiżjoni komprensiva. Il-lista ta’ verifika msemmija fil-punt 1(e) tal-Anness VI għandha sservi bħala bażi għal din l-identifikazzjoni. Għal dan l-għan, għandha ssir mill-inqas laqgħa waħda bejn l-awtorità kompetenti u l-promotur tal-proġett, u jekk jitqies xieraq mill-awtorità kompetenti, awtoritajiet u partijiet interessati oħra kkonċernati. Deskrizzjoni ta’ applikazzjoni dettaljata, li għandha tinkludi r-riżultati ta’ din il-laqgħa, għandha tiġi trażmessa lill-promotur ta’ proġett mhux iżjed tard minn xahar wara l-laqgħa. 3. Fi żmien tliet xhur mill-bidu tal-proċess għall-għoti tal-permessi skont il-paragrafu 1(a), l-awtorità kompetenti għandha telabora, b’kooperazzjoni mill-qrib mal-promotur ta’ proġett u awtoritajiet oħra kkonċernati u wara li tikkunsidra r-riżultati tal-attivitajiet imwettqa skont il-paragrafu 2, skeda dettaljata għall-proċess għall-għoti tal-permessi, li tidentifika bħala minimu dawn li ġejjin: (a) id-deċiżjonijiet u l-opinjonijiet li għandhom jinkisbu; (b) l-awtoritajiet, il-partijiet interessati, u l-pubbliku li x’aktarx ikun ikkonċernat; (c) l-istadji individwali tal-proċedura u t-tul taż-żmien tagħha; (d) tragwardi ewlenin li għandhom jintlaħqu u l-iskadenzi tagħhom fid-dawl tad-deċiżjoni komprensiva li għandha tittieħed; (e) ir-riżorsi ppjanati mill-awtoritajiet u ħtiġijiet ta’ riżorsi addizzjonali possibbli. Għal proġetti li jaqsmu l-fruntiera bejn żewġ Stati Membri jew iżjed, l-awtoritajiet kompetenti tal-Istati Membri kkonċernati għandhom jallinjaw l-iskedi ta’ żmien tagħhom u jelaboraw skeda konġunta. 4. Il-promotur ta’ proġett għandu jiżgura l-kompletezza u n-natura adegwata tal-fajl tal-applikazzjoni, u għandu jitlob l-opinjoni tal-awtorità kompetenti dwar dan mill-iktar fis possibbli matul il-proċedura ta’ qabel l-applikazzjoni. Il-promotur ta’ proġett għandu jikkoopera mal-awtorità kompetenti biex jiġu rispettati l-iskadenzi u l-iskeda dettaljata kif definit fil-paragrafu 3. 5. Fi żmien xahar mill-wasla tal-fajl tal-applikazzjoni, l-awtorità kompetenti għandha, jekk ikun meħtieġ, tagħmel talbiet ulterjuri għal informazzjoni nieqsa li għandha tiġi sottomessa mill-promotur ta’ proġett, li jista’ jindirizza biss is-suġġetti identifikati fid-deskrizzjoni dettaljata tal-applikazzjoni. Fi żmien xahar mill-wasla tal-fajl tal-applikazzjoni kompluta, l-awtorità kompetenti għandha taċċetta l-applikazzjoni bil-miktub. Sussegwentament, talbiet għal informazzjoni addizzjonali jistgħu jsiru jekk ikunu ġustifikati minn ċirkostanzi ġodda u spjegati kif dovut mill-awtorità kompetenti. 6. F’każ ta’ skadenza tal-limitu ta’ żmien għad-deċiżjoni komprensiva, l-awtorità kompetenti għandha tippreżenta lill-Grupp kompetenti l-miżuri meħuda jew li għandhom jittieħdu biex jikkonkludu l-proċess tal-għoti tal-permess bl-inqas dewmien possibbli. Il-Grupp jista’ jitlob lill-awtorità kompetenti tirrapporta regolarment dwar il-progress miksub f’dan ir-rigward. 7. Il-limiti ta' żmien fid-dispożizzjonijiet ta' hawn fuq se jkunu mingħajr preġudizzju għall-obbligi li joħorġu mil-leġiżlazzjoni internazzjonali u tal-Unjoni. KAPITOLU IV – Trattament regolatorju Artikolu 12 Analiżi tal-benefiċċji u l-ispejjeż tas-sistema tal-enerġija 1. Fi żmien xahar mid-dħul fis-seħħ ta’ dan ir-Regolament, l-ENTSO għall-Elettriku u l-ENTSO għall-Gass għandhom jissottomettu lill-Aġenzija u lill-Kummissjoni l-metodoloġija rispettiva tagħhom, inkluż fuq l-immudellar tan-netwerk u tas-suq, għal analiżi tal-benefiċċji u l-ispejjeż ta’ sistema tal-enerġija armonizzata li taqa’ fil-kategoriji msemmija fil-punti 1(a) sa (d) u 2 tal-Anness II. Il-metodoloġija għandha tiġi elaborata f'konformità mal-prinċipji stabbiliti fl-Anness V. 2. Fi żmien tliet xhur mid-data tal-wasla tal-metodoloġija, l-Aġenzija, wara li tikkonsulta formalment l-organizzazzjonijiet li jirrapreżentaw il-partijiet interessati rilevanti kollha, għandha tipprovdi opinjoni lill-Kummissjoni dwar il-metodoloġija. 3. Fi żmien tliet xhur mill-wasla tal-opinjoni tal-Aġenzija, il-Kummissjoni għandha tagħti opinjoni dwar il-metodoloġija. 4. Fi żmien tliet xhur mid-data tal-wasla tal-opinjoni tal-Kummissjoni, l-ENTSO għall-Elettriku u l-ENTSO għall-Gass għandhom jadattaw il-metodoloġija tagħhom skont dan u jissottomettuha lill-Kummissjoni għall-approvazzjoni. 5. Fi żmien ġimagħtejn mill-approvazzjoni mill-Kummissjoni, l-ENTSO għall-Elettriku u l-ENTSO għall-Gass għandhom jippubblikaw il-metodoloġija fuq is-siti elettroniċi tagħhom. Huma għandhom jittrażmettu s-settijiet ta’ dejta tal-input korrispondenti, kif definiti fil-punt 1 tal-Anness V, u dejta oħra rilevanti dwar in-netwerk, il-fluss tat-tagħbija u s-suq f’forma preċiża biżżejjed, skont il-leġiżlazzjonijiet nazzjonali u l-ftehimiet dwar il-kunfidenzjalità rilevanti, lill-Kummissjoni u lill-Aġenzija, meta mitluba jagħmlu dan. Id-dejta għandha tkun valida fid-data tat-talba. Il-Kummissjoni u l-Aġenzija għandhom jiżguraw it-trattament kunfidenzjali tad-dejta li taslilhom, min-naħa tagħhom stess u min-naħa ta’ kwalunkwe parti li twettaq xogħol analitiku għalihom abbażi ta’ dik id-dejta. 6. Il-metodoloġija għandha tiġi aġġornata u mtejba regolarment billi tiġi segwita l-proċedura stabbilita fil-paragrafi 1 sa 5. L-Aġenzija, wara li tikkonsulta formalment l-organizzazzjonijiet li jirrappreżentaw il-partijiet interessati rilevanti kollha u lill-Kummissjoni, tista’ titlob tali aġġornament u titjib bil-ġustifikazzjoni u t-termini ta’ żmien dovuti. 7. Il-metodoloġija għandha tiġi applikata għall-analiżi tal-benefiċċji u l-ispejjeż taħt il-pjanijiet ta’ għaxar snin sussegwenti kollha għall-iżvilupp tan-netwerks tal-elettriku jew tal-gass żviluppati mill-ENTSOs għall-Elettriku u għall-Gass skont l-Artikolu 8 tar-Regolament (KE) 714/2009 u r-Regolament (KE) 715/2009. 8. Sal-31 ta’ Diċembru 2016, l-ENTSO għall-Elettriku u l-ENTSO għall-Gass għandhom jissottomettu b'mod konġunt lill-Kummissjoni u lill-Aġenzija mudell komuni għas-suq u għan-netwerk tal-elettriku u tal-gass li jinkludi kemm it-trażmissjoni u l-ħżin tal-elettriku u l-gass u li jkopru l-kurituri u l-oqsma ta' prijorità indikati fl-Anness I u elaborati f'konformità mal-prinċipji stabbiliti fl-Aneess V. Wara l-approvazzjoni ta’ dan il-mudell mill-Kummissjoni skont il-proċedura stabbilita fil-paragrafi 2 sa 4, dawn għandhom jiġu inklużi fil-metodoloġija. Artikolu 13 Permess għal investimenti b’impatti transkonfinali 1. L-ispejjeż tal-investiment marbuta ma’ proġett ta’ interess komuni li jaqa' fil-kategoriji stabbiliti fil-punti 1(a) sa (d) u 2 tal-Anness II għandhom jiġu koperti mill-operatur(i) tas-sistema tat-trażmissjoni tal-Istat(i) Membru/i li l-proġett jipprovdilu/hom impatt pożittiv nett, u għandhom jitħallsu mill-utenti tan-netwerks permezz ta’ tariffi għall-aċċess għan-netwerks. Id-dispożizzjonijiet ta’ dan l-Artikolu ma għandhomx japplikaw għal proġetti ta’ interess komuni li jkunu rċevew eżenzjoni skont l-Artikolu 36 tad-Direttiva 2009/73/KE jew l-Artikolu 17 tar-Regolament (KE) 714/2009. 2. L-awtoritajiet regolatorji nazzjonali għandhom jikkunsidraw l-ispejjeż attwali magħmula minn operatur ta’ sistema tat-trażmissjoni jew promotur ieħor ta’ proġett bħala riżultat tal-investimenti u l-allokazzjoni transkonfinali tal-ispejjeż korrispondenti msemmija fil-paragrafu 3 meta jistabbilixxu jew japprovaw it-tariffi skont l-Artikolu 37(1)(a) tad-Direttiva 2009/72/KE u l-Artikolu 41(1)(a) tad-Direttiva 2009/73/KE, sakemm dawn l-ispejjeż jikkorrispondu għal dawk ta’ operatur effiċjenti u strutturalment komparabbli. 3. Mingħajr preġudizzju għall-investimenti fi proġetti ta’ interess komuni permezz ta’ ftehim reċiproku bejn l-operaturi tas-sistema tat-trażmissjoni kkonċernata, l-awtoritajiet regolatorji nazzjonali għandhom japprovaw l-investimenti u jiddeċiedu b’mod konġunt dwar l-allokazzjoni transkonfinali tal-ispejjeż korrispondenti għal proġetti ta’ interess komuni jew pakketti għalihom kif ukoll dwar l-inklużjoni tal-ispejjeż tal-investimenti fit-tariffi tat-trażmissjoni. 4. Il-promotur(i) ta’ proġett ta’ interess komuni li jaqa'/jaqgħu fil-kategoriji stabbiliti fil-punti 1(a) sa (d) u 2 tal-Anness II għandu/hom iżommu l-awtoritajiet regolatorji nazzjonali kkonċernati infurmati regolarment bil-progress ta’ dak il-proġett u l-identifikazzjoni tal-ispejjeż u l-impatti assoċjati miegħu. Hekk kif proġett ta’ interess komuni magħżul skont l-Artikolu 3 u li jaqa’ fil-kategoriji stabbiliti fil-punti 1(a) sa (d) u 2 tal-Anness II ikun laħaq biżżejjed maturità, il-promotur ta’ proġett għandu jissottometti talba ta’ investiment, inkluża allokazzjoni tal-ispejjeż transkonfinali, lill-awtoritajiet regolatorji nazzjonali rilevanti, akkompanjata minn dawn li ġejjin: (a) analiżi tal-benefiċċji u l-ispejjeż abbażi tal-metodoloġija elaborata skont l-Artikolu 12; u (b) pjan ta’ negozju li jevalwa l-vijabbiltà finanzjarja tal-proġett, inkluża s-soluzzjoni ta’ finanzjament magħżula, u għal proġetti ta’ interess komuni li jaqgħu fil-kategorija msemmija fil-punt 2 tal-Anness I, ir-riżultati tal-ittestjar tas-suq. Jekk proġett jiġi promoss minn diversi operaturi jew investituri, dawn għandhom jissottomettu t-talba tagħhom b'mod konġunt. Għal proġett li jinsabu fil-lista ta’ proġetti ta’ interess komuni tal-Unjoni, il-promoturi ta’ proġett għandhom jissottomettu t-talba tagħhom sat-30 ta’ Settembru 2013. Kopja ta’ kull talba ta’ investiment għandha tiġi trażmessa għal skopijiet ta’ informazzjoni u mingħajr dewmien mill-awtoritajiet regolatorji nazzjonali lill-Aġenzija malli tasal. L-awtoritajiet regolatorji nazzjonali u l-Aġenzija għandhom iżommu l-kunfidenzjalità ta’ informazzjoni kummerċjalment sensittiva. 5. Fi żmien sitt xhur mid-data li fiha tkun waslet l-aħħar talba mingħand l-aħħar awtorità regolatorja nazzjonali kkonċernata, l-awtoritajiet regolatorji nazzjonali għandhom, wara konsultazzjoni mal-promotur(i) tal-proġett ikkonċernat(i), jieħdu deċiżjoni konġunta dwar l-allokazzjoni tal-ispejjeż tal-investiment li għandhom jiġu koperti minn kull operatur tas-sistema għal dak il-proġett, kif ukoll dwar l-inklużjoni tagħhom fit-tariffi tan-netwerks. L-awtoritajiet regolatorji nazzjonali jistgħu jiddeċiedu li jallokaw biss parti mill-ispejjeż jew li jallokaw l-ispejjeż fuq pakkett ta’ diversi proġetti ta’ interess komuni. Fid-deċiżjoni dwar jekk għandhiex issir allokazzjoni transkonfinali tal-ispejjeż, għandhom jiġu kkunsidrati l-ispejjeż ekonomiċi, soċjali u ambjentali u l-benefiċċji tal-proġett(i) fl-Istati Membri kkonċernati u l-possibbiltà li jkun hemm bżonn appoġġ finanzjarju. Id-deċiżjoni għandha tiġi nnotifikata, mingħajr dewmien, mill-awtoritajiet regolatorji nazzjonali lill-Aġenzija, flimkien mal-informazzjoni rilevanti kollha fir-rigward tad-deċiżjoni. B’mod partikolari, l-informazzjoni għandha tinkludi raġunijiet dettaljati li abbażi tagħhom ikunu ġew allokati l-ispejjeż fost l-Istati Membri, bħalma huma dawn li ġejjin: (a) evalwazzjoni tal-impatti identifikati, inklużi dawk li jikkonċernaw it-tariffi tan-netwerks, fuq kull wieħed mill-Istati Membri kkonċernati; (b) evalwazzjoni tal-pjan ta’ negozju msemmi fil-paragrafu 4(b); (c) esternalitajiet pożittivi reġjonali jew mifruxa fl-Unjoni kollha ġġenerati mill-proġett; (d) ir-riżultat tal-konsultazzjoni tal-promotur(i) ta’ proġett ikkonċernat(i). Id-deċiżjoni tal-allokazzjoni għandha tiġi ppubblikata. 6. Meta l-awtoritajiet regolatorji nazzjonali kkonċernati ma jkunux laħqu ftehim dwar it-talba ta’ investiment fi żmien sitt xhur mid-data li fiha tkun waslet it-talba mingħand l-aħħar awtorità regolatorja nazzjonali kkonċernata, dawn għandhom jinfurmaw lill-Aġenzija mingħajr dewmien. F’dan il-każ jew fuq talba konġunta mill-awtoritajiet regolatorji nazzjonali kkonċernati, id-deċiżjoni dwar it-talba ta’ investiment inkluża l-allokazzjoni transkonfinali tal-ispejjeż imsemmija fil-paragrafu 4, kif ukoll il-metodu ta’ kif l-ispiża tal-investimenti jkunu riflessi fit-tariffi għandha tittieħed mill-Aġenzija fi żmien tliet xhur mid-data tar-riferiment lill-Aġenzija. Qabel ma tieħu tali deċiżjoni, l-Aġenzija għandha tikkonsulta l-awtoritajiet regolatorji nazzjonali kkonċernati u l-promotur(i) ta’ proġett. Il-perjodu ta’ tliet xhur imsemmi fit-tieni subparagrafu jista’ jiġi estiż b’perjodu addizzjonali ta’ xahrejn meta jkun hemm bżonn iżjed informazzjoni mill-Aġenzija. Dak il-perjodu addizzjonali għandu jibda fil-jum wara l-wasla tal-informazzjoni kompluta. Id-deċiżjoni tal-allokazzjoni għandha tiġi ppubblikata. 7. Kopja tad-deċiżjonijiet kollha, flimkien mal-informazzjoni rilevanti kollha fir-rigward ta’ kull deċiżjoni, għandha tiġi notifikata, mingħajr dewmien, mill-Aġenzija lill-Kummissjoni. Dik l-informazzjoni tista’ tiġi sottomessa f’forma aggregata. Il-Kummissjoni għandha żżomm il-kunfidenzjalità ta’ informazzjoni kummerċjalment sensittiva. 8. Din l-allokazzjoni tal-ispejjeż ma għandhiex taffettwa d-dritt tal-operaturi tas-sistema tat-trażmissjoni li japplikaw u l-awtoritajiet regolatorji nazzjonali li japprovaw bidliet għal aċċess għal netwerks skont l-Artikolu 32 tad-Direttiva 2009/72/KE u tad-Direttiva 2009/73/KE, l-Artikolu 14 tar-Regolament (KE) Nru 714/2009, u l-Artikolu 13 tar-Regolament (KE) Nru 715/2009. Artikolu 14 Inċentivi 1. Meta promotur ta’ proġett jieħu riskji akbar għall-iżvilupp, il-kostruzzjoni, l-operat jew il-manutenzjoni ta’ proġett ta' interess komuni li jaqa' taħt il-kategoriji stabbiliti fil-punti 1 u 2 tal-Anness II, minbarra għall-proġetti ta' ħżin tal-elettriku ppumpjat bl-ilma (hydro-pumped electricity storage projects), meta mqabbla mar-riskji li jittieħdu normalment minn proġett ta’ infrastruttura komparabbli, u meta dawn ir-riskji ma jkunux koperti b’eżenzjoni skont l-Artikolu 36 tad-Direttiva 2009/73/KE jew l-Artikolu 17 tar-Regolament (KE) Nru 714/2009, l-awtoritajiet regolatorji nazzjonali għandhom jiżguraw li jingħataw inċentivi xierqa lil dak il-proġett fl-applikazzjoni tal-Artikolu 37(8) tad-Direttiva 2009/72/KE, l-Artikolu 41(8) tad-Direttiva 2009/73/KE, l-Artikolu 14 tar-Regolament (KE) Nru 714/2009, u l-Artikolu 13 tar-Regolament (KE) Nru 715/2009. 2. Id-deċiżjoni tal-awtoritajiet regolatorji nazzjonali għall-għoti ta’ dawn l-inċentivi għandha tikkunsidra r-riżultati tal-analiżi tal-benefiċċju tal-ispejjeż abbażi tal-metodoloġija elaborata skont l-Artikolu 12 u b’mod partikolari l-esternalitajiet pożittivi reġjonali jew fl-Unjoni kollha ġġenerati mill-proġett. L-awtoritajiet regolatorji nazzjonali kollha għandhom janalizzaw iktar ir-riskji speċifiċi meħuda mill-promotur(i) ta’ proġett, il-miżuri tal-mitigazzjoni tar-riskju meħuda u l-ġustifikazzjoni ta’ dan il-profil tar-riskju fid-dawl tal-impatt pożittiv nett ipprovdut mill-proġett, meta mqabbel ma’ alternattiva ta’ riskju baxx. Ir-riskji eliġibbli għandhom jinkludu b’mod partikolari riskji marbuta ma’ teknoloġiji ta’ trażmissjoni ġodda, kemm fuq l-art kif ukoll barra mill-kosta, riskji relatati mal-insuffiċjenza fil-kopertura tal-ispejjeż u riskji relatati mal-iżvilupp. 3. L-inċentiv mogħti bid-deċiżjoni għandu jikkunsidra n-natura speċifika tar-riskju sostnut u jkun ikopri: (a) regoli għal investiment antiċipatorju; jew (b) regoli għar-rikonoxximent ta’ spejjeż sostnuti b’mod effiċjenti qabel l-ikkummissjonar tal-proġett; jew (c) regoli għall-provvista ta’ ritorn addizzjonali fuq il-kapital investit għall-proġett; jew (d) kwalunkwe miżura oħra li hija meqjusa meħtieġa u xierqa. 4. Sal-31 ta’ Diċembru 2013, l-Aġenzija għandha toħroġ gwida skont l-Artikolu 7(2) tar-Regolament (KE) Nru 713/2009: (a) rigward l-inċentivi msemmija fil-paragrafu 1 abbażi ta’ punt ta’ riferiment tal-aħjar prattika minn awtoritajiet regolatorji nazzjonali; (b) rigward metodoloġija komuni li tevalwa r-riskji ogħla meħuda għal investimenti fi proġetti ta’ trażmissjoni tal-elettriku u l-gass. 5. Sal-31 ta’ Lulju 2013, kull awtorità regolatorja nazzjonali għandha tippubblika l-metodoloġija tagħha u l-kriterji użati għall-evalwazzjoni ta’ investimenti fi proġetti tal-elettriku u l-gass u r-riskji akbar li jieħdu huma. 6. Il-Kummissjoni tista’ toħroġ linji gwida dwar l-inċentivi stabbiliti f’dan l-Artikolu skont l-Artikolu 18(1) sa (3) tar-Regolament (KE) Nru 714/2009 u l-Artikolu 23 (1) tar-Regolament (KE) Nru 715/2009. KAPITOLU V – Finanzjament Artikolu 15 Eliġibbiltà ta’ proġetti għal għajnuna finanzjarja mill-Unjoni 1. Proġetti ta’ interess komuni li jaqgħu fil-kategoriji stabbiliti fil-punti 1, 2 u 4 tal-Anness II huma eliġibbli għal appoġġ finanzjarju mill-Unjoni fil-forma ta’ għotjiet għal studji u strumenti finanzjarji skont id-dispożizzjonijiet tar-[Regolament tal-Parlament Ewropew u tal-Kunsill li jistabbilixxi l-Faċilità “Nikkollegaw l-Ewropa”]. 2. Proġetti ta’ interess komuni li jaqgħu fil-kategoriji stabbiliti fil-punti 1(a) sa (d) u 2 tal-Anness II, minbarra proġetti ta’ ħżin tal-elettriku ppumpjat bl-ilma, għandhom ikunu eliġibbli wkoll għal appoġġ finanzjarju mill-Unjoni fil-forma ta’ għotjiet għal xogħlijiet skont id-dispożizzjonijiet tar-[Regolament tal-Parlament Ewropew u tal-Kunsill li jistabbilixxi l-Faċilità “Nikkollegaw l-Ewropa”], jekk jitwettqu skont il-proċedura msemmija fil-paragrafu 6(b) tal-Artikolu 5 jew jekk jiġu ssodisfati l-kriterji li ġejjin: (a) l-analiżi speċifika tal-benefiċċji u l-ispejjeż għall-proġett skont il-paragrafu 4(a) tal-Artikolu 13 tipprovdi provi li jikkonċernaw l-eżistenza ta’ esternalitajiet pożittivi sinifikanti, bħas-sigurtà tal-provvista, is-solidarjetà jew l-innovazzjoni; u (b) il-proġett ma jkunx kummerċjalment vijabbli skont il-pjan tan-negozju u evalwazzjonijiet oħra mwettqa, speċjalment minn investituri jew kredituri possibbli. Id-deċiżjoni dwar l-inċentivi u l-ġustifikazzjoni tagħha msemmija fil-paragrafu 3 tal-Artikolu 14 għandha tittieħed meta tiġi evalwata l-vijabbiltà kummerċjali tal-proġett; u (c) il-proġett ikun irċieva deċiżjoni tal-allokazzjoni ta’ spejjeż transkonfinali skont Artikolu 13 jew, għal proġetti li jkunu rċevew eżenzjoni skont l-Artikolu 36 tad-Direttiva 2009/73/KE jew l-Artikolu 17 tar-Regolament (KE) Nru 714/2009, opinjoni mill-awtoritajiet regolatorji nazzjonali kompetenti u l-Aġenzija dwar il-vijabbiltà kummerċjali tal-proġett. 3. Proġetti ta’ interess komuni li jaqgħu fil-kategoriji stabbiliti fil-punti 1(e) u 4 tal-Anness II għandhom ikunu eliġibbli wkoll għal appoġġ finanzjarju mill-Unjoni fil-forma ta’ għotjiet għal xogħlijiet skont id-dispożizzjonijiet tar-[Regolament tal-Parlament Ewropew u tal-Kunsill li jistabbilixxi l-Faċilità “Nikkollegaw l-Ewropa”], jekk il-promoturi tal-proġett ikkonċernati jkunu jistgħu juru b’mod ċar l-esternalitajiet pożittivi sinifikanti ġġenerati mill-proġetti u n-nuqqas ta’ vijabbiltà kummerċjali tagħhom. KAPITOLU VI – Dispożizzjonijiet Finali Artikolu 16 Rapportar u evalwazzjoni Mhux iktar tard mill-2017, il-Kummissjoni għandha tippubblika rapport dwar l-implimentazzjonu ta' proġetti ta' interess komuni. Dan ir-rapport għandu jipprovdi evalwazzjoni: (a) tal-progress miksub għall-iżvilupp, il-kostruzzjoni u l-ikkummissjonar ta’ proġetti ta’ interess komuni magħżula skont l-Artikolu 3, u, fejn rilevanti, id-dewmien fl-implimentazzjoni u diffikultajiet oħra ffaċċjati; (b) tal-fondi użati u żburżati mill-Unjoni għal proġetti ta’ interess komuni skont id-dispożizzjonijiet tar-[Regolament tal-Parlament Ewropew u tal-Kunsill li jistabbilixxi l-Faċilità “Nikkollegaw l-Ewropa”], imqabbla mal-valur totali tal-proġetti ta’ interess komuni ffinanzjati; (c) li tikkonċerna s-setturi tal-elettriku u l-gass, l-evoluzzjoni tal-livell ta’ interkonnessjoni bejn l-Istati Membri, l-evoluzzjoni korrispondenti tal-prezzijiet tal-enerġija, kif ukoll l-għadd ta’ avvenimenti ta’ falliment tas-sistema tan-netwerk, il-kawżi tagħhom u l-ispiża ekonomika relatata; (d) li tikkonċerna l-għoti tal-permessi u l-parteċipazzjoni tal-pubbliku: – it-tul ta’ żmien totali medju u massimu ta’ proċeduri tal-awtorizzazzjoni għal proġetti ta’ interess komuni, inkluż it-tul ta’ żmien ta’ kull pass tal-proċedura tal-awtorizzazzjoni, imqabbla maż-żmien previst mit-tragwardi ewlenin tal-bidu msemmija fl-Artikolu 11(3); – il-livell ta’ oppożizzjoni ffaċċjata minn proġetti ta’ interess komuni (speċjalment għadd ta’ osservazzjonijiet bil-miktub waqt proċess ta’ konsultazzjoni pubblika, għadd ta’ azzjonijiet għal rikors legali); (e) li tikkonċerna t-trattament regolatorju: – l-għadd ta’ proġetti ta’ interess komuni li ngħataw deċiżjoni ta’ allokazzjoni ta’ spejjeż transkonfinali skont l-Artikolu 13; – l-għadd u t-tip ta’ proġetti ta’ interess komuni li jkunu rċevew inċentivi speċifiċi skont l-Artikolu 14; Artikolu 17 Informazzjoni u pubbliċità Il-Kummissjoni għandha tistabbilixxi pjattaforma trasparenti tal-infrastruttura li tkun faċilment aċċessibbli mill-pubbliku ġenerali. Din il-pjattaforma għandu jkun fiha l-informazzjoni li ġejja: (a) informazzjoni ġenerali, aġġornata regolarment, inkluża informazzjoni ġeografika, għal kull proġett ta’ interess komuni; (b) il-pjan ta’ implimentazzjoni għal kull proġett ta’ interess komuni; (c) ir-riżultati ewlenin tal-analiżi tal-benefiċċji u l-ispejjeż abbażi tal-metodoloġija elaborata skont l-Artikolu 12 għall-proġetti ta’ interess komuni kkonċernati, minbarra informazzjoni kummerċjalment sensittiva. Artikolu 18 Dispożizzjonijiet tranżitorji Dan ir-Regolament ma għandux jaffettwa l-għoti, il-kontinwazzjoni jew il-modifikazzjoni ta’ għajnuna finanzjarja mogħtija mill-Kummissjoni abbażi ta’ sejħiet imnedija skont ir-Regolament (KE) Nru 680/2007 tal-Parlament Ewropew u tal-Kunsill[31] għal proġetti elenkati fl-Annessi I u III għad-Deċiżjoni 1364/2006/KE jew fid-dawl tal-miri, ibbażati fuq il-kategoriji rilevanti tan-nefqa għat-TEN-E, kif definiti fir-Regolament tal-Kunsill (KE) Nru 1083/2006[32]. Artikolu 19 Revoka Id-Deċiżjoni 1364/2006/KE hija hawnhekk imħassra mill-1 ta’ Jannar 2014. Ma għandhom jirriżultaw l-ebda drittijiet taħt dan ir-Regolament għall-proġetti elenkati fl-Annessi I u III għad-Deċiżjoni 1364/2006/KE. Artikolu 20 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan għandu japplika mill-1 ta’ Jannar 2013. Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS I KURITURI U OQSMA PRIJORITARJI TAL-INFRASTRUTTURA TAL-ENERĠIJA Dan ir-Regolament għandu japplika għall-kurituri u l-oqsma ta’ prijorità tal-infrastruttura tal-enerġija trans-Ewropej li ġejjin: 1. Kurituri prijoritarji tal-elettriku (1) Il-Grid Barra mill-Kosta tal-Ibħra tat-Tramuntana (“NSOG” - Northern Seas Offshore Grid): grid tal-elettriku integrata barra mill-kosta fil-Baħar tat-Tramuntana, il-Baħar Irlandiż, il-Kanal Ingliż, il-Baħar Baltiku u l-ilmijiet fil-viċin għat-trasport tal-elettriku minn sorsi tal-enerġija barra mill-kosta rinnovabbli lejn ċentri ta’ konsum u ħżin u għaż-żieda tal-kambju tal-elettriku transkonfinali. Stati Membri kkonċernati: il-Belġju, id-Danimarka, Franza, il-Ġermanja, l-Irlanda, il-Lussemburgu, il-Pajjiżi l-Baxxi, l-Isvezja, ir-Renju Unit; (2) Interkonnessjonijiet tal-elettriku Tramuntana Nofsinhar fil-Punent tal-Ewropa (“NSI tal-Punent - Elettriku ”): interkonnessjonijiet bejn l-Istati Membri tar-reġjun u ma’ pajjiżi terzi tal-Mediterran, speċjalment biex jintegraw l-elettriku minn sorsi tal-enerġija rinnovabbli. Stati Membri kkonċernati: il-Belġju, Franza, il-Ġermanja, l-Irlanda, l-Italja, il-Lussemburgu, il-Pajjiżi l-Baxxi, Malta, il-Portugall, Spanja, ir-Renju Unit; (3) Interkonnessjonijiet tal-elettriku Tramuntana Nofsinhar fil-Lvant Ċentrali u x-Xlokk tal-Ewropa (“NSI tal-Lvant - Elettriku”): interkonnessjonijiet u linji interni fid-direzzjonijiet ta’ Tramuntana-Nofsinhar u Lvant-Punent biex ilestu s-suq intern u jintegraw ġenerazzjoni minn sorsi tal-enerġija rinnovabbli. Stati Membri kkonċernati: l-Awstrija, il-Bulgarija, ir-Repubblika Ċeka, Ċipru, il-Ġermanja, il-Greċja, l-Ungerija, l-Italja, il-Polonja, ir-Rumanija, is-Slovakkja, is-Slovenja; (4) Pjan ta’ Interkonnessjoni tas-Suq Baltiku tal-Enerġija fl-elettriku (“BEMIP tal-Elettriku”): interkonnessjonijiet bejn l-Istati Membri fir-reġjun Baltiku u r-rinfurzar ta’ infrastrutturi tal-grid interni skont dan, biex jintemm l-iżolament tal-Istati Baltiċi u biex titrawwem l-integrazzjoni tas-suq fir-reġjun; Stati Membri kkonċernati: id-Danimarka, l-Estonja, il-Finlandja, il-Ġermanja, il-Latvja, il-Litwanja, il-Polonja, l-Isvezja. 2. Kurituri prijoritarji tal-gass (5) Interkonnessjonijiet tal-gass Tramuntana Nofsinhar fil-Punent tal-Ewropa (“NSI tal-Punent - Gass”): kapaċitajiet ta’ interkonnessjoni għal flussi tal-gass Tramuntana-Nofsinhar fil-Punent tal-Ewropa biex ikomplu jiddiversifikaw ir-rotot tal-provvista u jżidu l-kapaċità ta’ kunsinna ta’ gass fi żmien qasir. Stati Membri kkonċernati: il-Belġju, Franza, il-Ġermanja, l-Irlanda, l-Italja, il-Lussemburgu, Malta, il-Pajjiżi l-Baxxi, il-Portugall, Spanja, ir-Renju Unit; (6) Interkonnessjonijiet tal-gass Tramuntana-Nofsinhar fil-Lvant Ċentrali u fix-Xlokk tal-Ewropa (“NSI tal-Lvant - Gass”): konnessjonijiet tal-gass reġjonali bejn ir-reġjun tal-Baħar Baltiku, l-Ibħra Adrijatiku u tal-Eġew u l-Baħar l-Iswed, speċjalment biex itejbu d-diversifikazzjoni u s-sigurtà tal-provvista tal-gass; Stati Membri kkonċernati: l-Awstrija, il-Bulgarija, Ċipru, ir-Repubblika Ċeka, il-Ġermanja, il-Greċja, l-Ungerija, l-Italja, il-Polonja, ir-Rumanija, is-Slovakkja, is-Slovenja (7) Kuritur tal-Gass tan-Nofsinhar (“SGC”): trażmissjoni ta’ gass mill-Baċir tal-Kaspju, l-Asja Ċentrali, il-Lvant Nofsani u l-Baċir Mediterranju tal-Lvant lill-Unjoni sabiex ittejjeb id-diversifikazzjoni tal-provvista tal-gass. Stati Membri kkonċernati: l-Awstrija, il-Bulgarija, ir-Repubblika Ċeka, Ċipru, Franza, il-Ġermanja, l-Ungerija, il-Greċja, l-Italja, il-Polonja, ir-Rumanija, is-Slovakkja, is-Slovenja; (8) Pjan ta’ Interkonnessjoni tas-Suq Baltiku tal-Enerġija fil-gass (“BEMIP tal-Gass”): infrastruttura li ttemm l-iżolament tat-tliet Stati Baltiċi u l-Finlandja u d-dipendenza tagħhom fuq fornitur wieħed u għaż-żieda tad-diversifikazzjoni tal-fornituri fir-reġjun tal-Baħar Baltiku; Stati Membri kkonċernati: id-Danimarka, l-Estonja, il-Finlandja, il-Ġermanja, il-Latvja, il-Litwanja, il-Polonja, l-Isvezja. 3. Kurituri prijoritarji taż-żejt (9) Konnessjonijiet tal-provvista taż-żejt fil-Lvant Ċentrali tal-Ewropa (“OSC”): interoperabbiltà tan-netwerk tal-pipelines taż-żejt fil-Lvant Ċentrali tal-Ewropa għaż-żieda tas-sigurtà tal-provvista u t-tnaqqis tar-riskji ambjentali. Stati Membri kkonċernati: l-Awstrija, ir-Repubblika Ċeka, il-Ġermanja, l-Ungerija, il-Polonja, is-Slovakkja. 4. Oqsma tematiċi prijoritarji (10) Użu tal-grids intelliġenti: adozzjoni ta’ teknoloġiji ta’ grids intelliġenti fl-Unjoni li jintegraw b’mod effiċjenti l-imġiba u l-azzjonijiet tal-utenti kollha għan-netwerk tal-elettriku, b’mod partikolari l-ġenerazzjoni ta’ ammonti kbar ta’ elettriku minn sorsi tal-enerġija rinnovabbli jew distribwiti u jitolbu rispons mill-konsumaturi; Stati Membri kkonċernati: kollha; (11) Awtostradi tal-elettriku: l-ewwel awtostradi tal-elettriku sal-2020, fid-dawl tal-bini ta’ sistema ta’ awtostradi tal-elettriku fl-Unjoni. Stati Membri kkonċernati: kollha; (12) Netwerk transkonfinali tad-diossidu tal-karbonju: żvilupp ta’ infrastruttura għat-trasport tad-diossidu tal-karbonju bejn l-Istati Membri u ma’ pajjiżi terzi tal-viċinat biex ikunu jistgħu jsiru l-qbid u l-ħżin tad-diossidu tal-karbonju. Stati Membri kkonċernati: kollha. ANNESS II KATEGORIJI TAL-INFRASTRUTTURA TAL-ENERĠIJA Il-kategoriji tal-infrastruttura tal-enerġija